Polis tumpaskan sindiket pemburuan haram di Kelantan

(Dua bahagian seekor Harimau Malaya tanpa kepala dan kulit / FOTO PDRM)

KUALA LUMPUR, 11 Mac- Satu sindiket pemburuan haram hidupan liar di sekitar Gua Musang, Kelantan berjaya dilumpuhkan dengan penahanan tiga lelaki tempatan.Setiausaha PDRM, Datuk Noorsiah Mohd Saadudin dalam satu kenyataan memaklumkan serbuan dibuat bersama Wildlife Crime Bureau, Perisikan Siasatan Khas (WCB/PSK) dan semua suspek yang ditahan berusia 34 hingga 42 tahun."Kegiataan berkenaan berjaya dilumpuhkan berdasarkan risikan dan maklumat berkaitan aktiviti pemburuan haram, menerusi beberapa siri Operasi Bersepadu Khazanah (OBK)."Hasil serbuan, polis berjaya merampas dua bahagian seekor Harimau Malaya tanpa kepala dan kulit serta tiga buah telefon bimbit pelbagai jenama yang berjumlah lebih RM303,000,"katanya menerusi kenyataan tersebut.Beliau turut memaklumkan siasatan dijalankan oleh Jabatan Perhilitan di bawah Seksyen 68 Akta Pemuliharaan hidupan 2010 (Akta 716).Menurut Noorsiah, kesemua suspek mengaku bersalah ketika dituduh di mahkamah seksyen Gua Musang, Kelantan pada 2 Mac lalu.“Dua tertuduh telah mengaku salah dan mahkamah menjatuhkan hukuman penjara 10 bulan dan denda RM450,000 serta tambahan 12 bulan penjara jika gagal membayar denda.“Kedua-dua tertuduh gagal membayar denda yang dikenakan dan mahkamah menjatuhkan hukuman 22 bulan penjara manakala seorang lagi suspek mengaku tidak bersalah dan dikenakan jaminan RM30,000. Kes ditetapkan untuk sebutan semula pada 10 April,” katanya.Susulan daripada tangkapan itu, polis juga menahan suspek lelaki berumur 65 tahun pada 27 Februari dan kes masih dalam siasatan.“Suspek merupakan pemilik senapang berlesen yang digunakan kesemua suspek bagi tujuan memburu secara haram dan polis merampas antaranya satu laras senapang dan 28 butir peluru, satu beg senapang warna hitam serta sebuah buku lesen memiliki senjata dan peluru,” katanya.Tambah Noorsiah, kesemua rampasan dianggarkan bernilai RM12,000 dan kes disiasat di bawah Seksyen 6 Akta Bahan Kakisan dan Letupan dan Senjata Berbahaya 1958 (Akta 357) dan Seksyen 8(b) Akta Senjata 1960.

(Senapang patah jenis Benelli / FOTO PDRM)


Muhyiddin akan didakwa lagi esok di Mahkamah Shah Alam

SHAH ALAM, 12 Mac - Bekas Perdana Menteri Tan Sri Muhyiddin Yassin akan didakwa di Mahkamah Sesyen di sini esok berhubung wang dalam akaun parti Bersatu.Berdasarkan semakan sistem e-kehakiman, kes itu akan didengar di Mahkamah Sesyen 1, di hadapan Hakim Rozilah Salleh pada 9 pagi.Sementara itu, Suruhanjaya Pencegahan Rasuah Malaysia (SPRM) dalam jemputan media memaklumkan pihaknya telah mendapat izin mendakwa seorang Ahli Parlimen esok di mahkamah sama.Ahli Parlimen Pagoh itu dijangka menghadapi satu pertuduhan mengikut Akta Pencegahan Pengubahan Wang Haram, Pencegahan Pembiayaan Keganasan dan Hasil daripada Aktiviti Haram (AMLATFPUAA) 2001.Muhyiddin, 75, dihadapkan di Mahkamah Sesyen Kuala Lumpur atas enam pertuduhan berkaitan wang dalam akaun Bersatu pada 10 Mac lepas.Beliau mengaku tidak bersalah atas empat pertuduhan sebagai Perdana Menteri Malaysia dan Presiden Bersatu telah menggunakan kedudukannya untuk menerima suapan berjumlah RM232.5 juta dan dua pertuduhan sebagai Presiden Bersatu telah menerima wang hasil daripada aktiviti haram berjumlah RM195 juta. - BERNAMA


JKDM N.Sembilan rampas 8,990 karton rokok

SEREMBAN, 10 Mac- Jabatan Kastam Diraja Malaysia (JKDM) Negeri Sembilan merampas 8,990 karton rokok putih dan kretek tidak sah bernilai RM144,032 dengan duti hampir RM1.2 juta dalam serbuan di ladang kelapa sawit Kampung Air Hitam, Klang, Selangor pada 22 Feb lepas.Pengarahnya, Muhammad Hafiz Ishak berkata dalam operasi kira-kira 3 petang itu, pihaknya turut merampas sebuah lori kanvas tiga tan dan 14 kereta pelbagai jenis yang digunakan untuk sindiket terbabit dengan nilai keseluruhan rampasan berjumlah RM338,032.“Pemeriksaan ke atas kenderaan yang ditinggalkan itu menemukan rokok jenama Saat dan kretek jenis Touro International dengan kesemuanya disyaki barang belum lulus Kastam dan Barangan Larangan Import Di Bawah Butiran 3, Bahagian II, Jadual Ketiga Perintah Kastam (Larangan Mengenai Import) 2017.“Selain itu, kita turut menemukan beberapa jammer yang digunakan bertujuan menghalang telefon bimbit daripada menerima isyarat dalam 300 meter sehingga menganggu perhubungan antara pasukan JKDM ketika operasi,” katanya pada sidang media di Pejabat JKDM negeri di sini hari ini.

(JKDM) Negeri Sembilan merampas 8,990 karton rokok putih dan kretek tidak sah bernilai RM144,032/BERNAMA)

Beliau berkata kesemua barang eksibit termasuk 15 kenderaan yang mempunyai cukai jalan dan nombor plat itu disita mengikut Seksyen 114 Akta Kastam 1967 dan dibawa ke pejabat Bahagian Penguatkuasaan JKDM negeri untuk siasatan lanjut.Muhammad Hafiz berkata rokok berkenaan tidak mempunyai label cukai yang sah dan diangkut menggunakan lori kanvas tertutup sebelum dibawa ke kawasan terpencil seperti ladang kelapa sawit untuk diagihkan dalam kenderaan persendirian, sebagai modus operandi.Jelasnya, bekalan rokok berkenaan dipercayai diperoleh dari negara jiran dan akan diedarkan di kedai-kedai runcit sekitar Selangor dan Negeri Sembilan serta dijual dengan harga tiga kali ganda lebih murah daripada pasaran.“Tiada individu ditahan kerana mereka terlebih dahulu meninggalkan kawasan itu, tapi kita percaya lebih 15 warga tempatan terlibat, kita sedang mengesan mereka. Aktiviti ini juga dipercayai dilakukan sejak dua ke tiga tahun lepas,” katanya menambah operasi itu dilaksanakan selepas dua minggu risikan.Beliau berkata kes disiasat mengikut Seksyen 135 (1) (d) Akta Kastam 1967 dan Seksyen 74 (1) (a) Akta Eksais 1968.Dalam pada itu, beliau berkata sepanjang tahun lepas, JKDM negeri berjaya merampas kira-kira 1.5 juta batang rokok pelbagai jenama bernilai RM177,000 membabitkan duti RM1.3 juta menerusi lebih 300 operasi di outlet dan premis sekitar Negeri Sembilan.Sehubungan itu, beliau meminta orang awam untuk membantu JKDM memerangi jenayah penyeludupan termasuk rokok, minuman keras, dan dadah selain menasihatkan masyarakat supaya tidak terjebak dengan aktiviti tersebut.- BERNAMA


Rosmah tarik balik rayuan gugurkan hakim Zaini

PUTRAJAYA, 10 Mac - Datin Seri Rosmah Mansor menarik balik rayuan untuk menggugurkan Hakim Mahkamah Tinggi Mohamed Zaini Mazlan, kini Hakim Mahkamah Rayuan, daripada mendengar kes pengubahan wang haram dan pengelakan cukai yang dihadapinya.Berdasarkan notis pemberhentian difailkan Tetuan Geethan Ram pada 1 Mac lalu, Rosmah selaku perayu menarik balik rayuan itu yang difailkan pada 29 April 2022.Berikutan itu, rayuan tersebut disifatkan telah ditolak sepertimana peruntukan Aturan 73 Kaedah-Kaedah Mahkamah Rayuan 1994.Rayuan isteri bekas Perdana Menteri Datuk Seri Najib Tun Razak itu dijadualkan didengar pada 17 Mac ini. Peguam Datuk Geethan Ram Vincent, yang mewakili Rosmah, ketika dihubungi mengesahkan perkara itu.Pada November tahun lepas, panel tiga hakim Mahkamah Rayuan menangguhkan pendengaran kes itu dan meminta pembelaan serta pendakwaan memfailkan hujahan lanjut berhubung isu sama ada ia mempunyai bidang kuasa untuk mendengar rayuan tersebut.

Rosmah, 70, berdepan 12 pertuduhan pengubahan wang haram berjumlah RM7,097,750 dan lima pertuduhan gagal mengisytihar pendapatannya kepada Lembaga Hasil Dalam Negeri (LHDN).Beliau didakwa melakukan perbuatan itu di Affin Bank Berhad, Cawangan Bangunan Getah Asli, Jalan Ampang di sini antara 4 Dis 2013 dan 8 Jun 2017 dan di LHDN, Kompleks Bangunan Kerajaan, Jalan Tuanku Abdul Halim di sini dari 1 Mei 2014 hingga 1 Mei 2018.Sebelum ini, Mahkamah Tinggi menetapkan 15 hari bermula 12 Mei ini untuk perbicaraan kes pengubahan wang haram dan pengelakan cukai Rosmah.Pada 1 Sept 2022, Mohamed Zaini memutuskan bahawa Rosmah bersalah atas ketiga-tiga pertuduhan rasuah berkaitan projek hibrid solar bernilai RM1.25 bilion untuk 369 sekolah luar bandar di Sarawak dan menjatuhkan hukuman penjara 10 tahun dan denda RM970 juta.Beliau turut memerintahkan Rosmah dipenjara 30 tahun jika gagal membayar denda itu.Bagaimanapun, Mohamed Zaini membenarkan permohonan Rosmah untuk menangguhkan pelaksanaan hukuman penjara dan denda sementara menunggu rayuannya di Mahkamah Rayuan. - BERNAMA


Tiada campur tangan dalam siasatan Jana Wibawa - SPRM

PUTRAJAYA, 10 Mac - Suruhanjaya Pencegahan Rasuah Malaysia (SPRM) menafikan bahawa tiada campur tangan mana-mana pihak dalam kes siasatan terhadap beberapa individu berhubung dana kerajaan Program Jana Ekonomi Pemerkasaan Kontraktor Bumiputera Berwibawa (Jana Wibawa).Agensi penguatkuasaan melalui kenyataan menegaskan bahawa siasatan yang dijalankan terhadap beberapa individu merupakan inisiatif berasaskan maklumat serta bukti-bukti yang diperolehi oleh SPRM sendiri."Kertas siasatan yang telah dilengkapkan kemudian dirujuk kepada Jabatan Peguam Negara untuk kajian dan pertimbangan sewajarnya."Proses siasatan tersebut adalah bebas daripada sebarang campur tangan mana-mana pihak.“Justeru itu, tohmahan yang mengatakan siasatan SPRM tersebut atas arahan pihak tertentu dan bermotifkan politik adalah tidak benar sama sekali serta telah menjejas imej suruhanjaya ini," menurut kenyataan itu hari ini.

(Bekas Perdana Menteri Tan Sri Muhyiddin Yassin diiringi isteri Puan Sri Noorainee Abdul Rahman tiba di Kompleks Mahkamah Kuala Lumpur/FOTO BERNAMA)

Awal pagi tadi, Bekas Perdana Menteri Tan Sri Muhyiddin Yassin didakwa di Mahkamah Kuala Lumpur di sini berhubung projek Jana Wibawa.Presiden BERSATU itu didakwa atas empat pertuduhan salah guna kuasa dan dua pertuduhan pengubahan wang haram membabitkan RM232.5 juta.Bagaimanapun, Muhyiddin atau nama sebenarnya Mahiaddin Md Yasin, 76, mengaku tidak bersalah dengan jaminan RM2 juta dengan dua penjamin.Selain itu, pada akhir bulan lalu, bekas Ketua Penerangan Bersatu, Datuk Saiful Wan Jan dihadapkan ke Mahkamah Sesyen berhubung dua pertuduhan iaitu meminta dan menerima rasuah berjumlah RM6.92 juta berhubung projek Jana Wibawa.

BERITA BERKAITAN:Muhyiddin mengaku tidak bersalah terhadap enam pertuduhanSPRM sahkan Muhyiddin Yassin akan didakwa esokPM tidak campur tangan kes MuhyiddinMuhyiddin hadir di SPRM


Bekas pengarah syarikat didakwa ubah wang haram RM1.2 juta

(Mahkamah menetapkan 28 April sebagai tarikh sebutan semula kes)

BUTTERWORTH, 10 Mac- Seorang bekas pengarah syarikat mengaku tidak bersalah di Mahkamah Sesyen Butterworth atas sembilan pertuduhan pengubahan wang haram bernilai RM1.2 juta. Tertuduh, Choo Peng Hoong, 41 tahun membuat pengakuan itu selepas semua pertuduhan dibacakan di hadapan Hakim Noor Aini Yusof. Mengikut semua pertuduhan, tertuduh yang ketika kejadian memegang jawatan pengarah syarikat Choo Marketing Sdn. Bhd. didakwa memindahkan sejumlah wang dipercayai hasil kegiatan haram berjumlah RM1.2 juta daripada akaun bank syarikat ke sembilan akaun lain.  Kesalahan didakwa dilakukan di cawangan Maybank Berhad, Taman Inderawasih, Jalan Chain Ferry dekat Butterworth, antara 11 hingga 24 Mac 2020.  Tertuduh didakwa mengikut Seksyen 4(1)(b) dibaca bersama Seksyen 87(1)(a) Akta Pencegahan Pengubahan Wang Haram, Pencegahan Pembiayaan Keganasan dan Hasil Aktiviti Haram (AMLATFPUAA) 2001 (Akta 613) yang boleh dihukum bawah subseksyen 4(1) akta yang sama.

Akta itu memperuntukkan hukuman penjara maksimum 15 tahun, denda tidak kurang lima kali ganda jumlah atau hasil kegiatan haram atau RM5 juta yang mana lebih tinggi, jika sabit kesalahan.  Tertuduh dibenar diikat jamin RM54,000 dengan dua penjamin dengan syarat tambahan perlu melapor diri di balai polis berhampiran setiap bulan selain pasport diserahkan kepada mahkamah.  Mahkamah menetapkan 28 April sebagai tarikh sebutan semula kes.


Jurulatih gimnasium dituduh cabul gadis

(Khaw Chee Young, 29, mengaku tidak bersalah melakukan cabul ke atas seorang gadis di Ayer Itam)

GEORGETOWN, 10 Mac- Seorang jurulatih gimnasium dihadapkan ke Mahkamah Majistret di sini atas dua pertuduhan mencabul kehormatan dan menggunakan kekerasan untuk mencabul seorang gadis di sebuah pusat kecergasan di Ayer Itam.  Khaw Chee Young, 29, mengaku tidak bersalah selepas pertuduhan terhadapnya dibacakan dihadapan Majistret Mohamad Azlan Basri.  Mengikut pertuduhan pertama, tertuduh didakwa mengaibkan kehormatan seorang gadis di sebuah pusat kecergasan All Season Place, Lebuhraya Thean Teik pada pukul 9.40 pagi, 7 Mac lalu.  Dia didakwa mengikut Seksyen 509 Kanun Keseksaan yang memperuntukkan penjara lima tahun atau denda atau kedua-duanya sekali.  Bagi pertuduhan kedua pula, tertuduh didakwa menggunakan kekerasan dengan maksud untuk mencabul kehormatan gadis yang sama.  Tertuduh didakwa melakukan kesalahan itu di tempat dan waktu yang sama.  Dia didakwa melakukan kesalahan itu dibawah Seksyen 354 Kanun Keseksaan yang memperuntukkan hukuman penjara hingga 10 tahun atau denda atau sebat atau mana-mana dua hukuman.  Majistret kemudian membenarkan tertuduh diikat jamin RM9,000 dengan seorang penjamin bagi kedua-dua pertuduhan.  Kes akan disebut semula pada 17 April depan.

(Khaw Chee Young, 29, diperkarangan Mahkamah Majistret Georgetown)


Isteri ganti warga emas uzur edar dadah

(ACP Soffian Santong (dua kanan) pada sidabg media di Ibu Pejabat Polis Daerah Timur Laut)

GEORGE TOWN, 8 Mac- Seorang warga emas lelaki uzur yang dibantu isterinya untuk mengedar dadah, antara enam suspek ditahan kerana memiliki dadah jenis syabu seberat 2.636 gram dan lebih 1,300 biji pil kuda. Mereka ditahan dalam serbuan sepasukan anggota Jabatan Siasatan Jenayah Narkotik (JSJN) Ibu Pejabat Polis Kontinjen (IPK) di kawasan Jelutong pada 4 Mac lalu.  Ketua Polis Daerah Timur Laut, ACP Soffian Santong berkata suspek terdiri daripada dua lelaki dan dua wanita tempatan seorang wanita warga Indonesia berusia 15 hingga 63 tahun. Mereka direman dari 5 Mac hingga 10 Mac 2023. Polis juga berjaya menyita wang tunai berjumlah RM59,000.  "Pada peringkat awal aktiviti ini dilakukan oleh suami dia. Oleh kerana mengalami masalah kesihatan, jadi isteri dia pula menggantikannya," kata ACP Soffian kepada pemberita dalam sidang media di IPD Timur Laut di sini.  Kes disiasat bawah Seksyen 39 B Akta Dadah Berbahaya 1952. Jika sabit kesalahan boleh dikenakan hukuman gantung sampai mati atau penjara seumur hidup dan sebatan rotan.  Sindiket ini dipercayai bergiat aktif selama enam bulan. Dadah yang dirampas dipercayai untuk pasaran tempatan dan boleh diedar kepada 23,010 penagih.

(Pegawai polis menyusun pelbagai jenis dadah yang berjaya dirampas pada sidang media di Ibu Pejabat Polis Daerah Timur Laut/BERNAMA)


Lans Koperal tembak isteri direman tujuh hari

KANGAR, 6 Mac- Seorang anggota polis berpangkat Lans Koperal yang dipercayai menembak mati isterinya direman selama tujuh hari bermula hari ini hingga 12 Mac.Perintah tahanan reman itu dikeluarkan Majistret Ana Rozana Mohd Nor di Hospital Tuanku Fauziah, di sini bagi membolehkan siasatan lanjut mengikut Seksyen 302 Kanun Keseksaan kerana membunuh.

Suspek berusia 27 tahun itu kini mendapat rawatan di hospital berkenaan.

Semalam, suspek dilaporkan menembak mati isterinya berusia 26 tahun di kediaman pasangan itu di Kampung Bendang Baru, Simpang Empat.

Kes disiasat mengikut Seksyen 302 Kanun Keseksaan kerana membunuh.


Pemandu, penumpang positif dadah sebabkan kemalangan di Jalan Ipoh ditahan

KUALA LUMPUR, 5 Mac- Polis menahan seorang pemandu dan penumpang sebuah kereta yang terlibat dalam kemalangan melibatkan tiga kenderaan di Batu 5, Jalan Ipoh, Jumaat lalu setelah didapati positif dadah.Ketua Polis Daerah Sentul ACP Beh Eng Lai dalam satu kenyataan pagi ini berkata kedua-dua lelaki berkenaan ditahan di Balai Polis Trafik Kuala Lumpur selepas menjalani ujian saringan air kencing.Beliau berkata, siasatan awal mendapati kemalangan berlaku semasa pemandu seorang lelaki warganegara berusia 25 tahun memandu kenderaan jenis Nissan Sentra berwarna Perak telah terlelap dan melanggar bahagian belakang lori jenis Hino yang berada di hadapannya. "Akibat perlanggaran itu, lori tersebut telah bergerak ke hadapan dan melanggar bahagian belakang motosikal di lorong yang sama menyebabkan penunggang motosikal terjatuh ke jalan,"katanya menerusi kenyataan tersebut.Beh berkata anggota yang tiba di tempat kejadian telah melihat perlakuan dua suspek yang mencurigakan dan tidak sedarkan diri seterusnya membawa kedua-duanya ke Balai Polis Trafik Kuala Lumpur untuk menjalani ujian saringan air kencing.“Hasil pemeriksaan tersebut mendapati kedua-dua lelaki itu positif dadah jenis Methamphetamine, Ketamin, Eramin 5, Ampetamin dan ganja,” katanya.Kedua-dua suspek disiasat mengikut Peraturan 10 Kaedah-Kaedah Lalu Lintas Jalan 1959 (Rule 10 LN 166/59) dan Seksyen 15(1) Akta Dadah Berbahaya 1952, katanya.

(Ketua Polis Daerah Sentul ACP Beh Eng Lai)


Berpura-pura bertanyakan arah jalan sebelum ragut rantai emas

BUKIT MERTAJAM, 3 Mac- Berpura-pura bertanyakan arah jalan sebelum meragut rantai emas mangsa. Itu modus operandi yang digunakan seorang lelaki untuk meragut barang kemas milik seorang warga emas di Bukit Tengah di sini. Ketua Polis Daerah Seberang Perai Tengah, ACP Tan Cheng San berkata semasa kejadian, peragut menunggang motosikal bersama seorang pembonceng.Dengan tertangkapnya suspek, polis percaya tiga kes samun jalanan berjaya diselesaikan; masing-masing satu kes di daerah Seberang Perai Tengah, Pulau Pinang dan Kulim. "Dia pura-pura bertanyakan arah jalan. Tiba-tiba apabila mangsa sudah bagi tahu suspek terus meragut rantai leher yang dipakainya dan terus melahirkan diri," kata Tan dalam sidang media di IPD SPT petang tadi.  Tiga pemilik kedai emas turut ditahan kerana memiliki barang curi lelaki terbabit yang dianggarkan bernilai RM6,000.  Kes disiasat di bawah Seksyen 392 Kanun Kesiksaan dan boleh dihukum penjara sehingga 14 tahun, denda dan dikenakan sebatan.

(ACP Tan berkata ACP Tan Cheng San berkata semasa kejadian, peragut menunggang motosikal bersama seorang pembonceng)


Tiga sindiket edar dadah di Lembah Klang tumpas, rampasan dadah bernilai RM2 juta

KUALA LUMPUR, 3 Mac- Tiga sindiket pengedaran dadah sekitar Lembah Klang tumpas susulan penangkapan lima lelaki dan seorang wanita warga tempatan dalam tujuh serbuan Operasi Tapis Khas bermula 27 Februari sehingga 1 Mac lalu.Ketua Polis Kuala Lumpur, Datuk Azmi Abu Kassim memaklumkan dadah bernilai RM2 juta berjaya dirampas, selain barang sitaan berjumlah RM180,000 menerusi tujuh serbuan berasingan.Operasi Tapis Khas itu menyasarkan sarang penagihan dadah dan perumahan di seluruh Kuala Lumpur dan jumlah keseluruhan dadah yang dirampas itu mampu menampung penggunaan 100,000 penagih dadah. "Daripada tiga sindiket ini, kita telah menangkap seramai enam warganegara Malaysia berusia 21 hingga 44 tahun. Untuk sindiket pertama, Jabatan Siasatan Jenayah Narkotik (JSJN) Kuala Lumpur telah menangkap dua lelaki warga tempatan dan daripada tangkapan ini kita telah merampas 20 kilogram dadah jenis ganja yang mencecah nilai RM50,000. Manakala sindiket kedua, polis berjaya menahan seorang pemuda berusia 21 tahun dan merampas enam kilogram syabu yang bernilai RM 246,000," kata Azmi kepada pemberita dalam satu sidang media di ibu negara.

(Ketua Polis Kuala Lumpur, Datuk Azmi Abu Kassim)

Mengulas lanjut, sindiket ketiga berjaya dipatahkan menerusi empat serbuan dan menahan dua lelaki dan seorang wanita dengan nilai rampasan dadah dan sitaan bagi sindiket ketiga berjumlah RM1.9 juta. Antara dadah yang dirampas adalah 20kg ganja, 7kg syabu, 7.6kg serbuk MDMA, 14 liter cecair MDMA, 3.8kg ketamine, 2.7kg pil erimin5 1kg pil ecstacy dan 10gram serbuk ecstasy.Tambah Datuk Azmi, sindiket-sindiket tersebut mula dikesan beroperasi sejak tiga bulan lepas.


Mahkamah Tinggi lepas dan bebas Najib & Arul Kanda, pinda laporan 1MDB

KUALA LUMPUR, 3 Mac- Mahkanah Tinggi hari ini melepas dan membebaskan bekas Perdana Menteri, Datuk Seri Najib Razak dan bekas Ketua Pegawai Eksekutif 1Malaysia Development Berhad (1MDB) Arul Kanda Kandasamy daripada pertuduhan meminda laporan audit 1MDB.  Hakim Mohamed Zaini Mazlan, yang kini Hakim Mahkamah Rayuan membuat keputusan itu selepas mendapati pihak pendakwaan gagal membuktikan kes prima facie terhadap kedua-dua tertuduh.  Mahkamah turut membebaskan Arul Kanda daripada tuduhan bersubahat dengan Najib melakukan pindaan itu selepas memberikannya sijil indemniti (pengecualian liabiliti undang-undang) kerana keterangan yang diberikan beliau berikan adalah benar dan menyeluruh.  Najib, 70, didakwa pada 12 Disember 2018, menggunakan kedudukannya untuk mengarahkan pindaan dilakukan terhadap Laporan Pengauditan Akhir 1MDB sebelum dibentangkan kepada Jawatankuasa Kira-Kira Wang Negara (PAC) untuk mengelakkan sebarang tindakan diambil terhadapnya.  Arul Kanda, 45, pula didakwa bersubahat dengan Najib dalam membuat pindaan berkenaan bagi melindunginya daripada tindakan tatatertib, sivil atau jenayah berkaitan 1MDB.  Kedua-dua mereka didakwa mengikut Seksyen 23(1) dan 24(1) Akta SPRM yang memperuntukkan hukuman penjara maksimum 20 tahun dan denda lima kali ganda nilai suapan atau RM10,000, mengikut mana lebih tinggi, jika sabit kesalahan.  Pendakwaan menutup kesnya pada 7 September tahun lalu, selepas memanggil 16 saksi bagi memberi keterangan dalam perbicaraan yang berlangsung selama 43 hari bermula pada 18 Februari 2019.  Ia kemudian menawarkan 18 saksi kepada pembelaan, antaranya bekas Pengerusi PAC Datuk Nur Jazlan Mohamed; bekas Ketua Pesuruhjaya SPRM, Tan Sri Dzulkifli Ahmad dan bekas CEO 1MDB, Datuk Shahrol Azral Ibrahim Halmi.  Antara saksi utama yang memberikan keterangan terhadap Najib sepanjang perbicaraan ialah Ali Hamsa; bekas Ketua Audit Negara, Tan Sri Ambrin Buang dan Tan Sri Dr Madinah Mohamad.  Pendakwaan dikendalikan Timbalan Pendakwa Raya Ahmad Akram Gharib manakala tertuduh di wakili peguam Tan Sri Muhammad Shafee Abdullah dan Datuk N Sivananthan.  Najib masih berdepan tiga lagi kes mahkamah termasuk penyelewengan RM2.3 bilion dana 1MDB yang kini di peringkat perbicaraan dan setakat ini, pendakwaan sudah memanggil 44 saksi. Dua lagi kes membabitkan pecah amanah jenayah berjumlah RM6.6 bilion berhubung pembayaran kepada International Petroleum Investment Company (IPIC) dan pengubahan wang haram membabitkan dana SRC International sebanyak RM27 juta, yang masing-masing masih di peringkat pengurusan kes. Najib kini sedang menjalani hukuman penjara selama 12 tahun dan denda RM210 juta berhubung kes penyelewengan dana SRC International.


Dua ahli 'Geng Wan Kelantan' dicekup

SUNGAI PETANI, 3 Mac- Dua ahli kumpulan 'Geng Wan Kelantan' yang aktif dalam kegiatan rompakan berkumpulan di sekitar Sungai Petani, Kedah berjaya dicekup polis pada 25 Februari lalu.  Kedua-dua suspek berusia 33 dan 45 itu ditahan sepasukan polis cawangan D9,Bahagian Siasatan Jenayah Berat IPD Kuala Muda menerusi 'Op Cantas'. Hasil serbuan yang dilakukan, polis turut merampas sebuah kereta dan sebuah motosikal yang dicuri suspek bersama kad permit agen pemilikan semula.  Timbalan Ketua Polis Daerah Kuala Muda, Suprintenden Anuar Abd Rahman berkata modus operandi kumpulan jenayah tersebut dengan bergerak secara berdua dengan menaiki kereta di sekitar daerah itu dengan menyasarkan pengguna yang tidak membayar ansuran pembelian kenderaan secara teratur di institusi perbankan.  Beliau berkata setelah menjumpai kenderaan berkenaan, ahli kumpulan itu akan menahan kenderaan milik mangsa di tepi jalan dan melarikan kenderaan tersebut secara paksa.  Beliau bercakap disidang media di Sungai Petani.

(Timbalan Ketua Polis Daerah Kuala Muda, Suprintenden Anuar Abd Rahman)


Polis berjaya kesan individu terlibat video tular keluar kepala melalui 'sunroof' MPV

(Tangkap layar video tular yang memaparkan tiga remaja melakukan aksi berbahaya dengan mengeluarkan kepala dari sebuah kenderaan yang sedang bergerak dalam kejadian yang berlaku di Jalan Sultan Idris Shah, Ipoh / FB Automotive Shiftposting )

IPOH, 3 Mac- Polis berjaya mengesan pemandu dan penumpang berhubung video tular tiga individu mengeluarkan kepalanya melalui bumbung matahari (sunroof) dalam media sosial, baru-baru ini.Ketua Polis Daerah Ipoh ACP Yahaya Hassan dalam satu kenyataan pagi ini berkata pihaknya mengesan dua rakaman video berdurasi 29 saat dan 9 saat berkenaan, yang dimuat naik di laman Facebook Malaysia Automotive Shiftposting semalam, memaparkan tiga remaja melakukan aksi berbahaya dengan mengeluarkan kepala dari sebuah kenderaan yang sedang bergerak dalam kejadian yang berlaku di Jalan Sultan Idris Shah.Beliau berkata video tersebut juga telah tular di laman sosial dan mendapat perhatian masyarakat umum.“Hasil siastan awal juga mendapati, kejadian berlaku pada 1 Mac lalu sekitar pukul 10.40 malam dan kes disiasat mengikut Seksyen 336, iaitu atas perbuatan cuai sehingga membahayakan nyawa atau keselamatan orang lain termasuk Seksyen 31 (1) (A) Akta Kanak-kanak 2001, kerana mendedahkan kanak-kanak dengan dengan cara yang mungkin akan menyebabkannya mengalami kecederaan fizikal,” katanya dalam kenyataan hari ini.Yahaya berkata ketika kejadian, ibu kepada remaja-remaja tersebut berada dalam kenderaan, yang dipandu saudara mereka.Kini, katanya pihak polis sedang mengesan individu yang merakam video-video tersebut dan diminta untuk tampil ke hadapan membuat laporan polis untuk siasatan lanjut.“Saya juga menasihatkan pengguna jalan raya supaya tidak melakukan tindakan membahayakan nyawa atau keselamatan orang lain,” katanya.

(Ketua Polis Daerah Ipoh ACP Yahaya Hassan)


Remaja antara 10 ditahan terlibat sindiket judi

IPOH, 1 Mac- Polis menahan 10 warga tempatan termasuk seorang remaja lelaki berusia 15 tahun disyaki terlibat dalam sindiket perisian perjudian dalam talian sekitar Ipoh, Perak.Ia menerusi serbuan dijalankan Jabatan Siasatan Jenayah Komersial Ibu Pejabat Polis Kontinjen (IPK) Perak di sebuah rumah di kawasan perumahan di Ipoh pada Selasa, hasil risikan sejak beberapa minggu lalu.Ketua Polis Perak, Datuk Seri Mohd Yusri Hassan Basri berkata, rumah teres dua tingkat itu telah disewa dan dijadikan pusat panggilan bagi tujuan mengaburi pihak berkuasa."Dalam serbuan itu, didapati sindiket berkenaan menawarkan perkhidmatan membangunkan laman sesawang yang mengumpulkan pelbagai jenis permainan judi dalam talian."Mereka turut menyediakan perisian judi mengikut permintaan pelanggan dari dalam dan luar negara," katanya dalam satu kenyataan.

(Ketua Polis Perak, Datuk Seri Mohd Yusri Hassan Basri/ BERNAMA)

Beliau berkata, mereka yang ditahan membabitkan sembilan lelaki dan seorang wanita berusia lingkungan 15 hingga 40 tahun.Turut dirampas sebuah komputer riba, tiga set komputer, 34 unit telefon bimbit pelbagai jenama, empat unit modem dan sehelai kertas yang mengandungi skrip perbualan.Remaja yang ditahan telah diberikan jaminan hari ini manakala sembilan yang lain direman selama dua hari sehingga esok (Khamis).Kes disiasat di bawah Seksyen 41(1)(c) Akta Rumah Judi Terbuka 1953.


Polis tahan tiga lelaki disyaki terlibat kes letupan mesin ATM di Setia alam

(Ketua Polis Selangor Datuk Hussein Omar Khan)

SHAH ALAM, 2 Mac- Tiga lelaki tempatan ditahan kerana disyaki terlibat dalam kes letupan mesin pengeluaran wang automatik (ATM) sebuah bank di Setia Alam, di sini, 23 Februari lalu.Ketua Polis Selangor Datuk Hussein Omar Khan berkata, tangkapan ketiga-tiga suspek itu dibuat pada Selasa lalu di tiga lokasi berasingan di sekitar Kuang, Gombak dan Meru, Klang." Seorang suspek ditahan di bengkel tempatnya bekerja di Kuang manakala dua lagi suspek ditahan di rumah masing-masing di Gombak dan Meru ketika sedang  mencuci duit hasil rompakan tersebut menggunakan cecair peluntur. "Polis turut merampas sebuah tong gas mempunyai tompokan hijau dipercayai digunakan untuk meletupkan mesin berkenaan."Mereka kini direman tujuh hari bermula semalam sehingga 7 Mac ini dan kes disiasat mengikut Seksyen 436/379 Kanun Keseksaan," katanya,"Dalam kejadian rompakan itu, ketiga-tiga suspek bertindak meletupkan dua mesin ATM AmBank dan melarikan wang tunai berjumlah RM267,150 ringgit daripada salah satu mesin berkenaan.Suspek dipercayai meletupkan mesin berkenaan dengan memasukkan gas ke ruang pengeluaran wang yang diumpil.

(Ketua Polis Selangor Datuk Hussein Omar Khan berkata suspek mencuci wang itu menggunakan cecair peluntur baju selepas ia disembur secara automatik dengan dakwat ketika mesin ATM itu diletupkan)

Hussein berkata, susulan penahanan tiga suspek itu, Polis Selangor juga berjaya menyelesaikan dua lagi kes letupan ATM milik bank yang sama yang berlaku di Meru pada Disember 2020 dan Februari tahun lalu."Siasatan polis mendapati ATM ini masih menggunakan sistem mesin yang lama, di mana mesin itu boleh ditebuk untuk memasukkan gas."Jadi mereka menggunakan kaedah memasukkan gas oksi ke dalam mesin dan sampai satu tahap mereka letupkan dengan percikan api, jadi kami percaya ia menjadi salah satu punca mesin itu menjadi sasaran," katanya.Semakan polis mendapati ketiga-tiga lelaki tempatan itu mempunyai rekod lampau kesa;ahan jenayah berkaitan dadah.


Hukuman mati terhadap suami pengasuh bayi zara kekal

PUTRAJAYA, 1 Mac- Mahkamah Rayuan hari ini mengekalkan hukuman mati terhadap seorang bekas pengunting rambut kerana membunuh seorang bayi perempuan berusia 11 bulan, lima tahun lepas.Barisan tiga hakim yang bersidang diketuai Hakim Datuk Hanipah Farikullah, sebulat suara menolak rayuan oleh Hazmi Majid, 41, kerana hakim perbicaraan tidak melakukan sebarang kesilapan dalam fakta dan undang-undang dalam mendapati perayu bersalah seperti pertuduhan.“Kecederaan yang dilakukan ke atas bayi itu, dalam keadaan biasa adalah mencukupi untuk menyebabkan kematian.“Kami mendapati keputusan hakim (Mahkamah Tinggi) adalah selamat, berdasarkan keseluruhan bukti. Oleh itu, rayuan ini ditolak dan sabitan dikekalkan,” kata Hakim Hanipah yang bersidang bersama Hakim Datuk Wira Ahmad Nasfy Yasin dan Datuk See Mee Chun.Mahkamah Tinggi Shah Alam mendapati Hazmi bersalah atas keputusan tersebut pada 20 Ogos 2021.Hazmi, yang merupakan suami kepada pengasuh mangsa, didakwa membunuh dan menyebabkan kematian Nur Muazara Ulfa Mohammad Zainal atau Zara, di sebuah unit di Pangsapuri Sri Cempaka, Jalan 6/3, Seksyen 16, Bandar Baru Bangi, antara 10.30 pagi dan 1.30 tengah hari, pada 7 Nov 2018.Pertuduhan dibuat di bawah Seksyen 302 Kanun Keseksaan, yang memperuntukkan hukuman mati.Media sebelum ini melaporkan bayi itu meninggal dunia selepas dua hari berada dalam keadaan kritikal di Hospital Serdang, Selangor, dipercayai akibat penderaan fizikal dan seksual oleh suami pengasuh bayi tersebut.Ibu mangsa sebelum ini dimaklumkan bahawa bayi itu dihantar ke hospital oleh pasangan terbabit yang mendakwa kanak-kanak itu tercekik buah epal.Bagaimanapun, pemeriksaan lanjut ke atas mangsa mendapati terdapat kesan koyakan pada selaput dara dan duburnya dan laporan Patologi mendapati punca kematian mangsa disebabkan 'impak dipercayai objek tumpul terhadap kepala dan tengkoraknya.Terdahulu hari ini, peguam T.Vijayandran yang mewakili perayu berhujah bahawa hakim perbicaraan gagal membuat penemuan nyata, sama ada kecederaan maut yang ditemui pada mangsa itu sengaja dilakukan oleh perayu.“Saksi pendakwaan (PW5) dan pakar patologi, Dr Emizam Mohamadon telah memberi keterangan bahawa punca kematian ialah akibat hentakan tumpul di kepala dan menyifatkan kecederaan serius dan berkemungkinan mengakibatkan kematian.“Pihak pendakwaan tidak membuktikan mens rea (niat jahat) yang lebih tinggi bahawa perbuatan itu membawa kepada membunuh,” kata peguam itu.Timbalan Pendakwa Raya Parvin Hameedah Mohd Khaja dalam hujahnya berkata hakim perbicaraan telah membuat keputusan bersalah selepas menilai semua keterangan saksi pendakwaan terhadap pembelaan.

“Pakar patologi memberi keterangan bahawa ia kecederaan yang baharu dan berlaku dalam tempoh tiga hari. Beliau juga menjelaskan bahawa kecederaan itu bukan disebabkan oleh diri sendiri dan tidak mungkin berlaku akibat terjatuh.“Kami juga mengemukakan bahawa keterangan pakar patologi jelas menunjukkan bahawa kecederaan yang dilakukan terhadap bayi yang menjadi mangsa itu sangat serius dan cukup dalam keadaan biasa untuk menyebabkan kematian.“Hakim Mahkamah Tinggi tidak membuat sebarang kesilapan dalam fakta dan undang-undang dalam mendapati perayu bersalah,” kata Parvin Hameedah, yang dibantu oleh Khairul Aisamuddin Abdul Rahman -BERNAMA


Suspek tetak anggota polis milik empat rekod jenayah lampau

(Suspek ditahan polis di rumah pangsa pada 3.30 pagi/FOTO Polis Pulau Pinang)

GEORGE TOWN, 1 Mac - Anggota polis berpangkat Lans Koperal cedera parah di dahi dan kepala akibat ditetak dengan pisau pemotong daging ketika bergelut dengan seorang lelaki yang melarikan diri daripada sekatan jalan raya (SJR), dalam kejadian di Bandar Baru Air Itam, di sini malam Selasa.Ketua Polis Pulau Pinang Datuk Mohd Shuhaily Mohd Zain berkata lelaki berusia 33 tahun itu mempunyai empat rekod jenayah lampau berkait dadah berjaya ditahan pihak polis dalam kejadian kira-kira 11.30 malam itu."Lelaki itu didapati menunggang motosikal dalam keadaan mencurigakan sebelum diekori sejauh 150 meter oleh anggota polis yang melakukan rondaan cegah jenayah."Suspek secara tiba-tiba telah mengambil sebilah pisau pemotong daging terdapat di atas meja hadapan sebuah rumah teres di kawasan itu sebelum menyerang Lans Koperal tersebut dengan menetaknya di bahagian kepala serta dahi," katanya kepada pemberita selepas mengadakan lawatan ke atas anggota cedera itu yang menerima rawatan di Hospital Pulau Pinang(HPP), di sini hari ini.

(Ketua Polis Pulau Pinang Datuk Mohd Shuhaily Mohd Zain menunjukkan gambar anggota polis yang ditetak di kepala)

Ketika ditahan, lelaki itu melakukan provokasi ke atas dua anggota berkenaan serta menyerang dan menetak seorang daripadanya sebelum suspek melarikan diri dengan meninggalkan motosikalnya manakala seorang lagi anggota polis memberi bantuan awal kepada rakannya yang cedera sebelum dihantar ke HPP untuk rawatan lanjut.Mohd Shuhaily berkata anggota polis lelaki berusia 29 tahun itu mengalami kecederaan luka torehan di bahagian hadapan kepala iaitu dahi sepanjang 9 sentimer (cm) dan belakang kepala 6cm malah turut retak tengkorak kepala bahagian kiri.Katanya, mangsa dilaporkan dalam keadaan stabil dan masih menerima rawatan di HPP."Pemeriksaan lanjut juga menemukan sebanyak 30 paket plastik lutsinar mengandungi ketulan serta serbuk warna kuning disyaki dadah jenis heroin seberat 210 gram selain dompet suspek di bawah tempat duduk motosikal," katanya.Tambahnya, suspek ditahan di rumah pangsa di sini, pada jam 3.30 pagi. Ujian saringan air kencing terhadap suspek didapati positif dadah jenis Methamphetamine, AMP, opiate dan Tetrahydrocannibol (THC)"Lelaki itu direman untuk siasatan lanjut dan kes disiasat mengikut Seksyen 307 Kanun Keseksaan iaitu cubaan bunuh serta Seksyen 39B Akta Dadah Berbahaya 1952 kerana pengedaran dadah," menurutnya lagi.


JKDM Pahang patahkan sindiket seludup rokok bernilai hampir RM1.4 juta

KUANTAN, 1 Mac- Cubaan menyeludup lebih dua juta batang rokok putih berjumlah hampir RM1.4 juta berjaya dipatahkan Jabatan Kastam Diraja Malaysia (JKDM) Pahang.Modus operandi sindiket, menggunakan Lebuhraya Pantai Timur bagi tujuan pengedaran di kawasan Pantai Barat. Pengarah JKDM Pahang, Wan Apandi Wan Hassan berkata, ketika kejadian pada 20 Januari lalu, sebuah lori dipercayai dalam perjalanan dari Pantai Timur ke Pantai Barat ditahan.  Menyedari diekori penguatkuasa JKDM, pemandu lori berkenaan bertindak meninggalkan lori dipandu di bahu Lebuhraya Pantai Timur LPT1 (arah Barat) di Kilometer 220.5 berhampiran Gambang, Kuantan serta berjaya meloloskan diri."Secara keseluruhan, sebuah buah motolori telah ditahan dengan muatan rokok putih yang disyaki barang larangan import dengan anggaran kuantiti rampasan sebanyak 2,040,000 batang. Nilai rampasan adalah dianggarkan sebanyak RM 218,200 dan jumlah duti/cukai yangterlibat dianggarkan sebanyak RM1,362,720," katanya ketika sidang media di Wisma Kastam Sultan AhmadShah di Kuantan.

(Pengarah JKDM Pahang, Wan Apandi Wan Hassan)

Kes disiasat di bawah Akta Kastam 1967 yang memperuntukkan hukuman denda 20 kali ganda nilai barang atau RM 500,000 (yang mana lebih tinggi), atau penjara maksimum lima tahun atau kedua-duanya sekali jika sabit kesalahan. Dalam pada itu, orang ramai digesa membantu pihak JKDM memerangi jenayah penyeludupan khususnya rokok, minuman keras, mercun, dadah, kenderaan dan lain-lain serta dinasihatkan tidak membabitkan diri dengan aktiviti tersebut.  Orang awam diseru menyalurkan maklumat berkaitan sebarang aktiviti penyeludupan dengan menghubungi Talian Bebas Tol Kastam 1-800-88-8855 atau Pejabat Kastam yang terdekat.


Hantar komunikasi lucah melalui Telegram, penganggur didenda RM8,000

(Penganggur, Ahmad Fais Ibrahim, 34, didenda RM8,000 Mahkamah Sesyen Kuala Terengganu selepas mengaku bersalah atas tuduhan menghantar komunikasi lucah/FOTO BERNAMA)

KUALA TERENGGANU, 1 Mac - Seorang penganggur didenda RM8,000 atau penjara empat bulan oleh Mahkamah Sesyen di sini hari ini kerana menghantar komunikasi lucah melalui aplikasi Telegram, dua tahun lepas.Hakim Nazlyza Mohamad Nazri menjatuhkan hukuman itu terhadap Ahmad Fais Ibrahim, 34, selepas dia mengaku bersalah melakukan perbuatan tersebut.Berdasarkan pertuduhan, Ahmad Fais didakwa membuat dan memulakan penghantaran komunikasi iaitu gambar lucah, dengan niat untuk menyakitkan hati orang lain menggunakan perkhidmatan aplikasi Telegram.Perbuatan tersebut telah dilihat pada 3.54 petang, 23 Feb 2021, di Kampung Baru Seberang Takir di Kuala Nerus.Sehubungan itu dia telah melakukan kesalahan di bawah Seksyen 233 (1)(a) Akta Komunikasi dan Multimedia 1998 (Akta 588) dan boleh dihukum di bawah Seksyen 233 (3) akta sama.Hukuman bagi kesalahan itu adalah denda maksimum RM50,000 atau penjara sehingga satu tahun atau kedua-duanya, dan boleh didenda selanjutnya RM1,000 bagi setiap hari kesalahan itu diteruskan selepas pensabitan.Pendakwaan dikendalikan Pegawai Pendakwa Suruhanjaya Komunikasi dan Multimedia Malaysia Nur Nazhzilah Mohammad Hashim manakala Ahmad Fais diwakili peguam Abdul Hayyi Salim. - BERNAMA


Padah hantar video lucah, penganggur didenda RM6,000

(Muhaimi Nabil Muatnan, 35, didakwa selepas menghantar video lucah kepada seorang wanita pada tiga tahun lalu/FOTO BERNAMA)

RAUB, 1 Mac - Seorang penganggur didenda RM6,000 oleh Mahkamah Sesyen di sini hari ini, selepas mengaku bersalah menghantar video lucah kepada seorang wanita menerusi aplikasi Telegram, kira-kira tiga tahun lalu.Hakim Ahmad Faizadh Yahaya mendapati tertuduh Muhaimi Nabil Muatnan, 35, selaku Orang Kena Saman (OKS) dihukum penjara tiga bulan jika gagal menjelaskan denda itu.Muhaimi Nabil bersalah mengikut Seksyen 233(1) (a) Akta Komunikasi dan Multimedia 1998 (Akta 588) yang boleh dihukum mengikut Seksyen 233 (3) akta sama.Jika sabit kesalahan, tertuduh boleh didenda hingga maksimum RM50,000 atau penjara maksimum setahun atau kedua-duanya sekali .Berdasarkan pertuduhan, dia didakwa melakukan perbuatan itu dengan menggunakan akaun Telegram telefon bimbitnya dengan niat untuk menyakitkan hati orang lain dan hantaran itu dibaca pada 11 pagi, hari sama di Kuala Lipis, dekat sini kira-kira 10.47 pagi pada 24 Jan 2020.Muhaimi Nabil yang menetap di Kuantan dan masih bujang hadir ke mahkamah dengan diiringi polis selepas mahkamah mengeluarkan waran tangkap terhadapnya kerana gagal hadir ke mahkamah semasa sebutan kes pada 26 Jan lepas. OKS yang tidak diwakili peguam memohon mahkamah menjatuhkan hukuman denda minimum kerana telah diberhentikan kerja dan berjanji tidak akan mengulangi kesalahan sama.Pegawai Pendakwa Suruhanjaya Komunikasi dan Multimedia Malaysia (MCMC) Mai Zairani Zainal Abidin memohon mahkamah menjatuhkan hukuman yang dapat memberi pengajaran kepada OKS dan mereka yang mungkin cenderung melakukan kesalahan serupa.


Anggota JPJ menyamar pelanggan, banteras 'ulat' kereta sewa di Langkawi

LANGKAWI, 1 Mac - Taktik penyamaran anggota Jabatan Pengangkutan Jalan (JPJ) sebagai pelanggan yang memerlukan perkhidmatan kereta sewa antara kaedah bagi memantau dan membanteras aktiviti 'ulat' kereta sewa secara haram di Lapangan Terbang Antarabangsa Langkawi pada Isnin lalu.Pengarah JPJ Kedah, Aman Shah Hashim melalui kenyataan berkata, penyamaran itu dilaksanakan melalui operasi khas terhadap aktiviti memujuk dan merayu kerana menawarkan perkhidmatan kereta sewa pandu yang tidak mematuhi undang-undang.Aman Shah berkata dalam modus operandi pada 12.00 tengah hari itu, seramai 8 anggota JPJ telah menyamar sebagai pelanggan yang memerlukan perkhidmatan kereta sewa di pulau tersebut."Anggota membuat pemantauan dan menyamar sebagai pelanggan telah didatangi seorang lelaki bagi memujuk serta menawarkan perkhidmatan kereta sewa kepada anggota JPJ tersebut."Sebaik selesai urusan pembayaran duit sewaan, tiga orang anggota telah memperkenalkan diri sebagai anggota penguatkuasa JPJ," katanya.

(Seorang lelaki yang ditahan JPJ kerana menjadi 'ulat' kereta sewa secara haram di Lapangan Terbang Antarabangsa Langkawi/FOTO JPJ)

Oleh itu, dari penyamaran tersebut JPJ telah menahan seorang 'ulat' kereta sewa yang disyaki telah melakukan kesalahan memujuk bagi menawarkan dan menerima bayaran perkhidmatan tersebut.Tambah beliau, lelaki tersebut telah diambil tindakan dibawah seksyen 205(1) Akta Pengangkutan Awam Darat 2010.Jika disabitkan kesalahan denda tidak melebihi RM50,000 atau penjara selama tempoh tidak melebihi 5 tahun atau kedua-duanya."Orang ramai dinasihati agar menggunakan perkhidmatan pengendali perkhidmatan awam yang berlesen supaya tidak timbul masalah," katanya lagi.


Guna dokumen palsu bekas kerani DUN mengaku tidak bersalah

JOHOR BAHRU, 28 Februari - Seorang bekas kerani Pejabat Jurutulis Dewan Undangan Negeri (DUN) Johor mengaku tidak bersalah di Mahkamah Sesyen di sini hari ini, atas tiga pertuduhan menggunakan dokumen palsu sebagai tulen antara 2017 hingga 2019.Muhammad Farhan Salleh, 37, membuat pengakuan itu selepas ketiga-tiga pertuduhan dibacakan dihadapan Hakim Datuk Ahmad Kamal Arifin Ismail.Berdasarkan kertas pertuduhan, Muhammad Farhan telah dengan curangnya menggunakan tiga set dokumen Suruhanjaya Syarikat Malaysia (SSM) palsu atas nama tiga syarikat berlainan di Pejabat Jurutulis Dewan Undangan Negeri Johor di Bangunan Sultan Ismail, Iskandar Puteri.Dia didakwa membuat kesalahan itu pada tiga waktu berasingan iaitu pertama pada Januari 2017, kedua pada Februari 2018 dan terakhir pada Januari 2019.Pertuduhan mengikut Seksyen 471 Kanun Keseksaan yang boleh dihukum di bawah Seksyen 465 kanun sama yang membawa hukuman penjara sehingga dua tahun, atau dengan denda atau kedua-duanya, jika sabit kesalahan.Terdahulu, Timbalan Pendakwa Raya Suruhanjaya Pencegahan Rasuah Malaysia (SPRM) Chan Choon Yew mencadangkan Muhammad Farhan diikat jamin RM100,000 dengan seorang penjamin bagi ketiga-tiga pertuduhan.Bagaimanapun, peguam Mohd Fazaly Ali Mohd Ghazali yang mewakili tertuduh memohon jaminan dikurangkan atas alasan kini bekerja sendiri sebagai seorang peniaga setelah berhenti sebagai kakitangan kerajaan pada tahun 2020 lalu.Tertuduh juga perlu menanggung isteri yang sedang sarat mengandung dan dua anak berusia lapan dan 11 tahun.Mahkamah kemudian menetapkan tertuduh diikat jamin sebanyak RM50,000 dengan seorang penjamin warga negara Malaysia, manakala sebutan semula kes ditetapkan pada 16 Mac ini.

(Muhammad Farhan Salleh  mengaku tidak bersalah di Mahkamah Sesyen atas tiga pertuduhan menggunakan dokumen palsu sebagai tulen antara 2017 hingga 2019)


Dua sahabat didakwa atas tuduhan ugutan jenayah

KULAI, 1 Mac - Dua sahabat mengaku tidak bersalah di Mahkamah Majistret Kulai, atas pertuduhan melakukan ugutan jenayah terhadap seorang lelaki, bulan lepas.Tertuduh, S. Hariprasat, 32, dan M. Kali, 42, membuat pengakuan tersebut dihadapan Majistret Azureen Sahira Sauffee Afandi.

Kedua-dua tertuduh didakwa bersama-sama melakukan ugutan jenayah dengan tujuan hendak mendatangkan cedera kepadanya dengan niat hendak menyebabkan kegentaran kepada Zaihan Zainon, 32, kira-kira 8.15 pagi 24 Februari lalu.Kejadian berlaku di tepi jalan Batu 21, Kulai Besar, di sini.Mereka melakukan kesalahan yang boleh dihukum mengikut Seksyen 506 Kanun Keseksaan dan dibaca bersama Seksyen 34 akta sama.Mahkamah membenarkan tertuduh diikat jamin RM2,500 setiap seorang, dengan seorang penjamin dan menetapkan 3 April untuk sebutan semula kes.Kes dikendali Pegawai Pendakwa Inspektor Mohammad Dzulkhairi Saat, sementara S. Hariprasat diwakili Peguam Amarprret Singh, manakala M. Kali tidak diwakili peguam.


Kes buang naskhah al-Quran; Lapan individu diambil keterangan

KUALA LUMPUR, 28 Februari- Lapan individu dirakam percakapan bagi membantu siasatan kes buang naskhah al-Quran di beberapa lokasi sekitar Lembah Klang.Menurut Ketua Polis Negara,Tan Sri Acryl Sani Abdullah Sani, siasatan dibuat mengikut Seksyen 295 Kanun Keseksaan kerana membinasakan naskhah al-Quran dengan tujuan mengaibkan agama."Ia juga dikendalikan mengikut Seksyen 298A kanun sama kerana mendatangkan mudarat kepada keharmonian atas agama."Usaha mengesan pelaku terbabit giat dijalankan," kata Acryl Sani menerusi kenyataan media.Orang ramai yang mempunyai maklumat diminta tampil ke balai polis berhampiran.

(Lapan individu dirakam percakapan bagi membantu siasatan kes buang Al-Quran di beberapa lokasi sekitar Lembah Klang)


JPN tahan 29 warga Indonesia guna kad pengenalan palsu

PUTRAJAYA, 28 Februari - Seramai 29 warga asing dicekup kerana memiliki kad pengenalan palsu menerusi satu operasi khas (Op Pintas) yang dijalankan Jabatan Pendaftaran Negara (JPN) di sekitar kawasan perindustrian Puchong, Selangor, semalam.Ketua Pengarah Jabatan Pendaftaran Negara (JPN), Datuk Ruslin Jusoh berkata, kesemua mereka berumur antara 19 dan 70 tahun yang berasal dari Sulawesi, Medan dan Acheh, dipercayai telah tinggal di Malaysia antara lima hingga 10 tahun.Menurut beliau, pihaknya menerima aduan awam dan berdasarkan risikan yang dijalankan selama 10 hari mendapati ramai warga asing di kawasan berkenaan menggunakan kad pengenalan palsu untuk bekerja.“Pemeriksaan terperinci terhadap 14 penumpang di dalam sebuah van berjaya menemui sebanyak 13 kad pengenalan palsu dan satu kad pengenalan milik orang lain yang digunakan oleh mereka.“Susulan itu, anggota operasi kemudiannya membuat pemeriksaan susulan di kawasan Taman Perindustrian Puchong dan menahan 15 lagi individu yang kesemuanya menggunakan kad pengenalan palsu.“Ketika pemeriksaan, kita dapati ada warga asing yang bertindak membuang kad pengenalan palsu mereka untuk mengelak daripada ditahan,” katanya pada sidang akhbar di Ibu Pejabat JPN di sini hari ini.Kesemua warga asing disiasat di bawah Peraturan 25(1)(e) Peraturan-Peraturan Pendaftaran Negara 1990 (Pindaan 2007) kerana disyaki menggunakan kad pengenalan palsu dan kad pengenalan milik orang lain sebagai pengenalan diri.Sabit kesalahan boleh dikenakan hukuman penjara tidak melebihi tiga tahun atau denda tidak melebihi RM20,000 atau kedua-duanya.Kesemua 29 warga asing terbabit kini ditahan reman semalam empat hari bermula hari bagi membantu siasatan.

(Ketua Pengarah Jabatan Pendaftaran Negara (JPN), Datuk Ruslin Jusoh (dua dari kanan) menunjukkan kad pengenalan palsu dimiliki 29 warga Indonesia yang ditahan pada sidang media hari ini/FOTO FB JPN)

“Mereka yang ditangkap ini telah ditahan di lokap Jinjang, Kuala Lumpur sejak semalam,” katanya.Hasil siasatan juga mendapati kesemua kad pengenalan palsu diperoleh daripada ejen tidak dikenali di Lembah Klang dengan bayaran RM300.“Kita masih mengesan, berdasarkan maklumat daripada warga asing yang ditahan ejen ini bergerak secara mudah alih dan ada beberapa tempat di Lembah Klang yang dikenal pasti.“Kita akan ambil tindakan selanjutnya termasuk meminta bantuan daripada agensi-agensi lain untuk memastikan operasi ini berjaya,” katanya.Mengulas lanjut, pihaknya mengesyaki kes itu melibatkan sindiket kerana ada dalam kalangan mereka menggunakan alamat di Sabah.“Bagaimanapun mereka beroperasi di Lembah Klang dan warga asing ini memiliki kad pengenalan yang kualitinya terlalu jauh daripada kad pengenalan sebenar dan tiada ciri-ciri keselamatan, cetak gambar atas plastik,” jelasnya.Beliau tidak menolak kemungkinan ejen yang menawarkan kad pengenalan palsu ini didalangi warga negara tempatan.Sementara itu, Ruslin berkata, berdasarkan statistik tangkapan dan pendakwaan kes penggunaan kad pengenalan palsu ini menunjukkan peningkatan sejak 2019 dan tahun ini dijangka berlaku pertambahan secara mendadak.Sebanyak 59 kes direkodkan setakat awal Januari tahun ini, berbading 130 kes pada2022, 2019 (115), 2020 (69) dan 2021(104).Ruslin berkata JPN telah menahan 477 warga asing yang menggunakan kad pengenalan palsu dari 2019 sehingga kini. JPN menyeru orang ramai untuk menyalurkan maklumat berhubung sebarang salah guna dan pemalsuan dokumen JPN dengan mengemukakan maklumat lanjut ke emel: This email address is being protected from spambots. You need JavaScript enabled to view it. atau melalui Sistem Pengurusan Aduan Awam (SiSPAA) atau melalui talian telefon 03-8880 7770 / 03-8880 7768 (Maklumat anda akan dirahsiakan).


Adam Radlan didakwa lagi kes rasuah Jana Wibawa

(Ahli perniagaan, Adam Radlan Adam Muhammad, 42, (kiri) yang didakwa pada 22 Feb lalu atas dua pertuduhan rasuah, hari ini sekali lagi didakwa atas pertuduhan meminta rasuah berjumlah RM2 juta berhubung projek Jana Wibawa/FOTO BERNAMA)

KUALA LUMPUR, 28 Februari - Timbalan Ketua Bahagian Bersatu Segambut, Adam Radlan Adam Muhammad sekali lagi didakwa di Mahkamah Sesyen di sini hari ini atas pertuduhan meminta rasuah berjumlah RM2 juta berhubung projek Jana Wibawa.Adam Radlan, 42, yang juga ahli perniagaan mengaku tidak bersalah selepas pertuduhan terhadapnya itu dibacakan di hadapan Hakim Azura Alwi.“Faham pertuduhan dan mohon dibicarakan,” kata tertuduh yang bersut biru.Mengikut pertuduhan, Adam Radlan didakwa secara rasuah meminta suapan wang berjumlah RM2 juta daripada Lian Tian Chuan sebagai upah untuk tertuduh kerana membantu syarikat Nepturis Sdn Bhd mendapatkan projek Ibu Pejabat Daerah Klang Utara, Selangor daripada Kerajaan Malaysia bernilai RM141 juta.Kesalahan itu didakwa dilakukan di sebuah restoran di Publika, Damansara sekitar Januari 2022.Pertuduhan mengikut Seksyen 16(a)(A) Akta Suruhanjaya Pencegahan Rasuah Malaysia (SPRM) 2009 dan boleh dihukum di bawah Seksyen 24(1) akta sama yang memperuntukkan hukuman penjara maksimum 20 tahun dan denda tidak kurang lima kali ganda nilai suapan atau RM10,000 atau mana-mana lebih tinggi, jika sabit kesalahan. - BERNAMA

(Ahli perniagaan, Adam Radlan Adam Muhammad, 42, (kanan)/FOTO BERNAMA)


Empat lelaki didakwa terima rasuah

NEGERI SEMBILAN, 27 Februari- Empat lelaki termasuk dua yang masih bertugas sebagai Pegawai Penguat Kuasa Majlis Perbandaran Port Dickson (MPPD) didakwa di Mahkamah Sesyen Seremban hari ini atas pertuduhan meminta dan menerima rasuah bagi melindungi peniaga yang berniaga tanpa lesen sah antara 2017 hingga 2020.  Kesemua tertuduh, Mohd. Azmi Mohd. Hashim, 41 tahun, Azman Halidin, 55 tahun, Khairil Rizal Mahtar, 45 tahun dan Arfizi Mustaffa, 38 tahun, bagaimanapun, mengaku tidak bersalah selepas pertuduhan dibacakan secara berasingan di hadapan Hakim, Rushan Lutfi Mohamed.

Mohd Azmi dan Khairil Rizal masih bertugas di MPPD berdepan satu pertuduhan manakala Azman telah bersara dan Arfizi yang telah ditamatkan kontrak didakwa dua pertuduhan.  Mengikut pertuduhan, mereka didakwa telah meminta dan menerima satu suapan iaitu wang berjumlah antara RM300 hingga RM800 daripada peniaga buah jambu, kedai cuci kereta dan daging panggang sebagai dorongan untuk tidak mengambil tindakan undang-undang terhadap mereka yang meniaga tanpa lesen pasar malam sah selain tiada lesen penjaja bergerak dan sokongan mendapatkan lesen perniagaan.  Sehubungan itu, mereka didakwa mengikut Seksyen 16 (a) (B) Akta Suruhanjaya Pencegahan Rasuah Malaysia (SPRM) 2019 dan boleh dihukum di bawah Seksyen 24 (1) akta yang sama.  Kes dikendalikan Timbalan Pendakwa Raya SPRM, Mohamad Azriff Firdaus Mohamad Ali dan mahkamah menetapkan 29 dan 31 Mac depan sebagai sebutan semula kes.


Penguatkuasa JPJ nyaris dirempuh van semasa sekatan jalan

SEBERANG PERAI, 23 Februari- Sekumpulan penguatkuasa Jabatan Pengangkutan Jalan (JPJ) nyaris cedera selepas sekatan jalan yang didirikan dirempuh sebuah van.Kejadian berlaku ketika penguatkuasa terlibat sedang menjalankan Operasi Khas Bersepadu Kenderaan Perkhidmatan Awam di Seberang Perai.Pengarah JPJ Pulau Pinang, Adenan Md Isa berkata, bagaimanapun anggotanya sempat mengelak daripada dilanggar van yang bertindak luar jangka itu."Pemandu van yang kita tahan tadi iaitu van persendirian telah melalui anggota yang membuat statik, apabila ditahan oleh anggota JPJ pemandu ini cuba memperlahan kenderaan dan cuba membuat tindakan seolah-olah macam nak melanggar anggota sebab anggota bergerak ke tepi dan van ni akan terus bergerak ke hadapan," katanya.

(Pengarah JPJ Pulau Pinang, Adenan Md Isa)

Ketika disoal siasat, pemandu terbabit memberi alasan tidak memberhentikan kenderaan kerana mahu ke tandas.Semakan mendapati suspek menyalah guna van persendirian dengan membawa lapan pekerja tukang cuci tanpa lesen sah. Kes disiasat mengikut Seksyen 23 Akta Pengangkutan Jalan 1987 kerana salah guna guna Lesen Kenderaan Motor persendirian bagi tujuan perkhidmatan awam. Dalam operasi sama sebanyak 17 bas kilang turut disita atas pelbagai kesalahan.


Remaja rogol adik kandung sehingga melahirkan anak

JELEBU, 23 Februari- Seorang remaja lelaki berusia 15 tahun didakwa di Mahkamah Majistret Jelebu hari ini atas dua pertuduhan merogol adik kandungnya pada Jun dan September tahun lalu.  Tertuduh mengaku bersalah terhadap kedua-dua pertuduhan selepas dibaca jurubahasa di hadapan Majistret, Norshazwani Ishak.  Berdasarkan pertuduhan pertama, pada 21 Jun hingga 30 Jun tahun lalu kira-kira pukul 11 sehingga 12 malam di sebuah rumah di Felda Gugusan Palong di Jempol, tertuduh telah melakukan persetubuhan dengan adik kandungnya sendiri.Berdasarkan pertuduhan kedua pula, remaja berkenaan mengulangi kesalahan yang sama pada waktu yang sama antara 1 September hingga 10 September tahun lalu.Berdasarkan fakta kes, adiknya melahirkan bayi lelaki cukup sifat pada 16 Februari lalu dengan dibantu ibunya.  Mahkamah kemudian membenarkan tertuduh diikat jamin RM4,000 dengan seorang penjamin dan tertuduh perlu melapor diri di balai polis berdekatan setiap 1 haribulan sehingga kes selesai.  Tertuduh juga dikehendaki tinggal berasingan dan dilarang menghubungi atau mendekati mangsa.  Mahkamah menetapkan 22 Mac ini bagi sebutan semula kes.  Bagi kedua-dua pertuduhan itu, remaja berkenaan didakwa mengikut Seksyen 376B (1) Kanun Keseksaan yang boleh berdepan hukuman penjara antara 10 hingga 30 tahun dan sebatan, jika sabit kesalahan.Pendakwaan kes dikendalikan Pegawai Pendakwa, Inspektor Muhammad Nizam Rafii manakala tertuduh tidak diwakili peguam.


Dua suspek samun wanita di stesen minyak diburu polis

KUALA LUMPUR, 23 Februari- Polis sedang menyiasat sebuah video tular berhubung satu kejadian samun terhadap seorang wanita yang berlaku di sebuah stesen minyak di Cheras.Ketua Polis Daerah Cheras, ACP Zam Halim Jamaluddin berkata, pihaknya telah mengesan satu video berdurasi 14 saat di Facebook yang memaparkan kejadian samun kira-kira pukul 7.30 malam.Dalam video tersebut, mangsa kelihatan tidak menyedari bahawa suspek sedang menunggu beliau untuk membuka kunci kenderaan.Beliau berkata, setelah mangsa selesai mengisi minyak, mangsa membuka kunci kereta dan suspek dengan pantasnya menyamun beg tangan mangsa yang terletak di bahagian tempat duduk penumpang hadapan.“Hasil semakan mendapati kejadian samun ini berlaku kira-kira pukul 9.00 pagi semalam, di mana suspek adalah dua lelaki bertopi keledar menaiki motosikal.

“Salah seorang suspek telah membawa lari beg tangan mangsa yang diletakkan di tempat duduk penumpang bahagian hadapan kereta milik mangsa dan anggaran kerugian sebanyak RM500,” menurutnya dalam kenyataan malam tadi.Kes disiasat mengikut Seksyen 395 Kanun Keseksaan.


Cerita Bella dibawa ke klinik bukan rekaan - Siti Bainun

KUALA LUMPUR, 22 Februari - Pengasas Rumah Bonda Siti Bainun Ahd Razali hari ini memberitahu Mahkamah Sesyen di sini bahawa dia tidak mereka-reka cerita mengenai remaja perempuan sindrom Down yang dikenali sebagai Bella dibawa ke klinik untuk mendapatkan rawatan.Siti Bainun, 31, berkata dia mengambil pendekatan seperti ibu-ibu lain untuk memberikan rawatan terbaik kepada anak-anak jagaannya termasuk Bella, jika mereka sakit."Ia bergantung pada tahap sakit anak saya dapat ditahan atau tidak dapat ditahan. Jika anak-anak memerlukan apa-apa, saya akan beri bergantung pada masa dan keadaan. Sekiranya mereka perlukan saya untuk bercerita… saya sentiasa ada," katanya semasa pemeriksaan balas oleh Timbalan Pendakwa Raya Nor Azizah Mohamad pada perbicaraan bela diri wanita itu yang didakwa mengabai dan menganiaya Bella.Tertuduh turut bersetuju dengan cadangan Nor Azizah bahawa dia memberi layanan sama rata kepada semua anak jagaannya. Bagaimanapun, Siti Bainun tidak bersetuju dengan cadangan pendakwaan bahawa dia tidak berjumpa dengan doktor semasa Bella dibawa ke sebuah klinik di Setapak.Pada prosiding sebelum ini, saksi pendakwaan ke-16 Dr Rashid Khan Khan Mohamad dari Klinik Setapak dan Surgeri memberitahu mahkamah Siti Bainun ada berjumpa dengannya pada 2 Jun 2021 untuk mendapatkan ubat bagi rawatan kecederaan air panas.Siti Bainun berkata dia berasa pelik apabila rakan baiknya Zurianty Sudin memaksanya ke hospital bagi mendapatkan rawatan COVID-19 sedangkan keadaan kesihatannya baik."Dia cakap kalau you tak nak pergi hospital, you akan berpisah dengan dia orang (penghuni Rumah Bonda) dengan cara paling sedih. Saya berasa pelik sebab saya tahu dia tidak akan ambil tahu tentang saya dan dia juga tidak pernah ambil tahu keadaan kesihatan anak-anak saya," katanya.

(Pengasas Rumah Bonda Siti Bainun Ahd Razali (kiri)/FOTO BERNAMA)

Disoal peguamnya, Mohammad Farhan Maaruf berhubung tindakan Zurianty memberikan peringatan sedemikian, Siti Bainun berkata mungkin wanita itu ingin merakam video Bella yang kononnya didera semasa ketiadaannya di rumah."Saya memang tak sangka dia boleh buat sehingga ke tahap itu kerana sebelum ini kami okey saja. Kami kurang berhubung hanya selepas saya ada anak-anak dan komitmen saya sendiri. Malah kami juga sering bercanggah pendapat," katanya.Siti Bainun didakwa mengabai dan menganiaya remaja berusia 13 tahun itu sehingga menyebabkan mangsa mengalami kecederaan fizikal serta emosi di sebuah unit kondominium di Wangsa Maju antara Februari dan Jun 2021 mengikut Seksyen 31(1)(a) Akta Kanak-Kanak 2001 yang membawa hukuman maksimum penjara 20 tahun atau denda RM50,000 atau kedua-duanya, jika sabit kesalahan.Perbicaraan di hadapan Hakim Izralizam Sanusi bersambung esok. - BERNAMA


Tiga remaja mengaku tidak bersalah rogol kanak-kanak 12 tahun di Jempol

JEMPOL, 22 Februari - Tiga remaja lelaki dihadapkan ke Mahkamah Majistret Bahau di sini hari ini atas tuduhan merogol kanak-kanak perempuan berusia 12 tahun.Ketiga-tiga remaja itu masing-masing berusia 14, 16 dan 17 tahun mengaku tidak bersalah selepas pertuduhan dibaca di hadapan Majistret Norshazwani Ishak.Mengikut kertas pertuduhan remaja berusia 14 dan 17 tahun didakwa secara berkumpulan merogol mangsa di sebuah hotel di Bahau pada 11.30 malam 28 Januari lepas mengikut Seksyen 375B Kanun Keseksaan.Manakala remaja berusia 16 merogol kanak-kanak itu di antara 3 pagi hingga 1 tengah hari pada 29 Januari lepas di hotel sama mengikut Seksyen Seksyen 376 (2)(d) Kanun Keseksaan (Akta 574).Remaja berumur 14 tahun dan 17 tahun itu masing-masing diwakili peguam Datuk P. M Nagarajan dan Datuk Abu Bakar Isa Ramat manakala remaja berusia 16 tahun tidak diwakili peguam.Pendakwaan dikendalikan Pegawai Pendakwa Inspektor Baharudin Bah Bam.Mahkamah menetapkan 22 Mac ini sebagai tarikh sebutan semula kes.


Tidak pernah arah keluar wang RM1 juta dari akaun Armada - Syed Saddiq

KUALA LUMPUR, 22 Februari - Ahli Parlimen Muar Syed Saddiq Syed Abdul Rahman memberitahu Mahkamah Tinggi di sini hari ini beliau tidak pernah mengarahkan Rafiq Hakim Razali dan Ahmad Redzuan Mohamed Shafi membuat pengeluaran wang RM1 juta daripada akaun Angkatan Bersatu Anak Muda (Armada) Pusat.Bekas Ketua Armada itu berkata beliau tidak pernah berbincang dengan Rafiq Hakim, ketika itu Penolong Bendahari Armada Bersatu dan Ahmad Redzuan, ketika itu Penolong Setiausaha Armada, secara berasingan dengan pimpinan G5 Armada yang lain dan mengarahkan mereka membuat pengeluaran wang RM1 juta itu.“Dakwaan Rafiq Hakim (saksi pendakwaan ke-13) dan Ahmad Redzuan (SP11) suatu pembohongan semata-mata,” katanya ketika membacakan pernyataan saksi pada hari pertama prosiding membela diri bagi empat pertuduhan bersubahat melakukan pecah amanah, salah guna harta dan pengubahan wang haram dihadapinya.Syed Saddiq, 30, berkata pada awal Mac 2020, pimpinan G5 membuat perbincangan untuk mengeluarkan wang bagi persiapan menghadapi wabak COVID-19, Ramadan dan persiapan Hari Raya Aidilfitri 2020 dan atas sebab itu, pimpinan G5 mengarahkan Rafiq Hakim berbincang dengan Exco Armada bagi mendapatkan jumlah dirasakan perlu bagi tujuan bantuan berkenaan.Menurut beliau, perbincangan itu diadakan bersama Ulya, Aizad, Rafiq Hakim dan Ahmad Redzuan pada setiap masa dan tidak pernah melibatkan perbincangan spesifik berkenaan jumlah RM1 juta. “Perbincangan itu diadakan di ruang tamu rumah saya dan ia ruang terbuka, maka adalah mustahil untuk saya adakan perbincangan peribadi dengan Rafiq Hakim dan Ahmad Redzuan tanpa didengar atau dilihat oleh Ulya serta Aizad.

Saya tidak pernah menyatakan wang atau dana terkumpul dalam akaun CIMB Bank Armada merupakan hasil daripada titik peluh saya sepanjang menjadi Ketua Armada,” katanya, dan menambah wang atau dana terkumpul itu adalah milik semua ahli Armada bagi kegunaan Armada.Pada 28 Okt tahun lepas, Syed Saddiq diperintahkan membela diri atas empat pertuduhan itu selepas pihak pendakwaan berjaya membuktikan kes prima facie terhadap tertuduh di akhir kes pendakwaan.Anak kelahiran Johor Bahru itu didakwa bersubahat dengan Rafiq Hakim yang diamanahkan dengan dana berjumlah RM1 juta, untuk melakukan pecah amanah dengan menyalahgunakan dana itu di CIMB Bank Berhad, Menara CIMB KL Sentral, Jalan Sentral 2 di sini, pada 6 Mac 2020.Presiden MUDA itu juga didakwa menyalah guna RM120,000 daripada akaun Maybank Islamic Berhad milik Armada Bumi Bersatu Enterprise untuk diri sendiri dengan menyebabkan Rafiq Hakim melupuskan wang itu di Malayan Banking Berhad, Jalan Pandan 3/6A, Taman Pandan Jaya di sini antara 8 dan 21 April 2018.Dia juga berdepan dua pertuduhan melibatkan diri dalam aktiviti pengubahan wang haram iaitu memindahkan wang masing-masing RM50,000 dalam akaun Maybank Islamic Berhad miliknya ke akaun Amanah Saham Bumiputera miliknya, dipercayai merupakan hasil aktiviti haram, di sebuah bank di Jalan Persisiran Perling, Taman Perling, Johor Bahru pada 16 dan 19 Jun 2018.Perbicaraan berlangsung di hadapan Hakim Datuk Azhar Abdul Hamid. - BERNAMA


Syarikat didenda  RM1.5 juta, mengaku salah kes kartel daging

JOHOR BAHRU, 22 Februari- Sebuah syarikat didenda RM1.5 juta selepas mengaku bersalah di atas tujuh pertuduhan memiliki, menawarkan dan menggunakan logo halal tanpa kelulusan bagi daging sejuk beku, pada Disember 2020.  Manakala Pengarah Syarikat berkenaan, Yong Chee Keong, 42 tahun didenda RM100,000.00, atas tujuh pertuduhan sama.  Hakim Fatimah Zahari menjatuhkan hukuman itu selepas tertuduh dan syarikat LY Frozen Food, mengaku bersalah terhadap 14 pertuduhan yang dibacakan.  Bagaimanapun, mahkamah memerintahkan seorang lagi Pengarah LY Frozen Food yang masih bebas, Tan Siew Huak, 44 tahun, supaya dilepas tanpa dibebaskan, sehingga dia ditemui.

(Sebuah syarikat didenda RM1.5 juta selepas mengaku bersalah di atas tujuh pertuduhan berkaitan kes kartel daging)

Pada 9 Februari 2021, LY Frozen Food, Chee Keong dan Siew Huak, yang masih bebas didakwa menggunakan, memiliki dan menawarkan 3,418 kotak makanan sejuk beku menggunakan perihal dagangan palsu tanpa kelulusan dua syarikat pembekal dari Australia. Selain menggunakan logo halal palsu serta menggunakan logo halal tanpa kelulusan daripada badan persijilan halal Australia.  Kesalahan dilakukan di Taman Perindustrian Desa Idaman, Senai, Kulai antara 1 hingga 3 Disember 2020.  Mereka didakwa mengikut Seksyen 5(1)(a), Seksyen 5(1)(c) Akta Perihal Dagangan 2011, Perenggan 4(1) Perintah Perihal Dagangan (Perakuan dan Penandaan Halal) 2011.  Sementara itu, semua tujuh pertuduhan yang didakwa terhadap Pengurus LY Frozen Food, Chong Kim Kuang, 50 tahun, ditarik balik atas arahan Jabatan Peguam Negara, berikutan statusnya sebagai pekerja syarikat sejuk beku itu.  Pendakwaan dikendalikan Timbalan Pendakwa Raya Kementerian Perdagangan Dalam Negeri dan Kos Sara Hidup (KPDN), Mohd Sophian Zakaria, Syazwani Zawawi, Mas Syafiqah Maarob dan Kee Shu Min. Tertuduh diwakili peguam Zamri Idrus dan Fadly Hashim.


Polis cari individu menyamar sebagai TMJ

JOHOR BAHRU, 22 Februari- Polis sedang mengenal pasti serta mengesan individu yang menyamar sebagai Tunku Makhota Johor (TMJ) Tunku Ismail Sultan Ibrahim bagi meminta sejumlah bayaran untuk urusan perniagaan.Individu tersebut menyamar melalui Instagram, dengan menggunakan akaun ‘HRHCROWNPRINCEOFJOHOR’, dipercayai untuk memperdaya mangsa.Timbalan Ketua Polis Johor DCP M Kumar berkata pihaknya menerima laporan mengenai penyamaran itu pada pukul 2.35 petang, daripada media Istana Johor pada Selasa.Beliau berkata menerusi satu tangkap layar akaun Instagram terbabit, yang memaparkan mesej yang menunjukkan seorang individu telah mengaku sebagai Tunku Mahkota Johor kepada beberapa pihak dan meminta sejumlah bayaran untuk urusan perniagaan.“Siasatan awal yang dijalankan mendapati individu berkenaan telah menyamar sebagai Tunku Mahkota Johor dengan melakukan pengubahsuaian pada tangkap layar yang digunakan untuk berkomunikasi dengan mangsa. Modus operandi yang digunakan adalah dengan mengubah dan menggunakan gambar profil serta akaun Instagram TMJ, agar mangsa percaya mereka sedang berkomunikasi dengan baginda.“Setakat ini, dipercayai mesej berkenaan telah diedarkan kepada lapan syarikat dan ada di antara syarikat berkenaan telah terpedaya, dan memasukkan sejumlah wang ke akaun yang diarahkan individu untuk mendapatkan projek yang ditawarkan,” katanya dalam satu kenyataan.Kes disiasat di bawah Seksyen 419 Kanun Keseksaan (Penyamaran), yang jika sabit kesalahan boleh dihukum penjara sehingga tujuh tahun atau denda atau kedua-duanya.Kes itu juga disiasat di bawah Seksyen 420 Kanun Keseksaan (Tipu), yang boleh dihukum penjara sehingga 10 tahun dan sebatan dan didenda, jika sabit kesalahan.Orang ramai dinasihatkan supaya tidak mudah percaya dan membuat semakan terlebih dahulu mengenai maklumat dalam media sosial sebelum menjalankan sebarang urusan.

(Timbalan Ketua Polis Johor DCP M Kumar)


Ketua Hakim negara sepatutnya tarik diri daripada dengar rayuan akhir kes SRC Najib - Peguam

PUTRAJAYA, 21 Februari - Mahkamah Persekutuan hari ini diberitahu bahawa Ketua Hakim Negara Tun Tengku Maimun Tuan Mat sepatutnya menarik diri daripada mengetuai rayuan kes SRC International Sdn Bhd Datuk Seri Najib Tun Razak kerana beliau mempunyai konflik kepentingan berikutan hantaran Facebook (FB) suaminya, lima tahun lepas.Peguam Tan Sri Muhammad Shafee Abdullah yang mewakili bekas perdana menteri itu berkata ini kerana suami hakim tertinggi itu telah menyalahkan Najib pada 2018 atas kejatuhan 1Malaysia Development Berhad dan bekas anak syarikatnya, SRC International.“Suaminya, Datuk Zamani Ibrahim telah melemparkan kritikan terhadap Najib pada 2018 sebaik sahaja keputusan pilihan raya keluar. Ia disifatkan seperti satu perayaan di FB.“Perkara itu (hantaran FB) telah dibangkitkan pada 23 Ogos tahun lepas di hadapan mahkamah tertinggi. Ketua Hakim sepatutnya tidak mendengar (rayuan itu) dan memutuskan untuk menarik diri. Kami menjemput Ketua Hakim untuk berundur kerana beliau mempunyai konflik kepentingan berdasarkan hantaran FB suaminya,” katanya.Muhammad Shafee berkata penularan perkongsian maklumat antara suami dan isteri boleh berlaku dan isu itu perlu dipertimbangkan secara serius.“Lazimnya rata-rata suami dan isteri akan berkongsi pendapat,” katanya sambil menambah terdapat kegagalan korum kerana tidak dapat mempertahankan Hakim Tengku Maimun untuk mendengar rayuan itu apabila suaminya mengkritik Najib dalam hantaran media sosial itu.

(Peguam Tan Sri Muhammad Shafee Abdullah yang mewakili bekas perdana menteri  Datuk Seri Najib Tun Razak/FOTO BERNAMA)

Selain itu, Muhammad Shafee juga menegaskan bahawa hakim tertinggi itu gagal untuk mempertimbangkan mana-mana daripada 94 alasan rayuan yang dikemukakan Najib dalam rayuannya tahun lepas.“Bekas peguam Najib, Datuk Hisyam Teh Poh Teik tidak diberi peluang untuk mengemukakan 94 alasan rayuan itu. Malah, Hisyam bukan enggan untuk memberi hujahan sebaliknya beliau tidak bersedia berbuat demikian… beliau memohon penangguhan kerana perlukan lebih masa untuk membuat persiapan tetapi ditolak oleh mahkamah. Beliau kemudian mahu menarik diri tetapi mahkamah memaksanya untuk terus mewakili Najib,” katanya.Muhammad Shafee berkata demikian pada pendengaran permohonan Najib untuk menyemak keputusan Mahkamah Persekutuan sebelum ini yang mengekalkan sabitan serta hukuman penjara 12 tahun dan denda RM210 juta kerana penyelewengan RM42 juta dana SRC International.Beliau berhujah demikian di hadapan Ketua Hakim Sabah dan Sarawak Datuk Abdul Rahman Sebli yang mempengerusikan panel lima hakim terdiri daripada Hakim Mahkamah Persekutuan Datuk Vernon Ong Lam Kiat, Datuk Rhodzariah Bujang dan Datuk Nordin Hassan serta hakim Mahkamah Rayuan Datuk Abu Bakar Jais.Najib dalam permohonan semakannya memohon untuk membatalkan keputusan yang dibuat oleh panel lima hakim Mahkamah Persekutuan yang diketuai oleh Ketua Hakim Negara Tengku Maimun pada 23 Ogos tahun lepas dalam mengekalkan sabitan dan hukuman penjara 12 tahun dan denda kerana penyelewengan RM42 juta dana SRC International.Muhammad Shafee dijadual menggulung hujahannya esok dan Timbalan Pendakwa Raya Datuk V. Sithambaram akan memulakan hujahnya. - BERNAMA


Projek Jana Wibawa: Wan Saiful, ahli perniagaan dihadap ke mahkamah

KUALA LUMPUR, 21 Februari - Ketua Penerangan Bersatu Datuk Wan Saiful Wan Jan dan ahli perniagaan Adam Radlan Adam Muhammad dihadapkan ke dua Mahkamah Sesyen di sini hari ini atas pertuduhan meminta dan menerima rasuah berhubung projek Jana Wibawa.Wan Saiful, 48, dan Adam Radlan, 42, mengaku tidak bersalah selepas pertuduhan terhadap mereka dibacakan di hadapan Hakim Azura Alwi dan Hakim Suzana Hussin.“Saya mengaku tidak bersalah dan mohon dibicarakan”, kata Wan Saiful yang juga Ahli Parlimen Tasek Gelugor.Dia didakwa meminta suapan wang daripada Lian Tan Chuan sebagai dorongan untuknya membantu syarikat Nepturis Sdn Bhd mendapatkan projek “Central Spine Road: Sertik Ke Persimpangan Lebuhraya Pantai Timur” daripada Kerajaan Malaysia secara Pra Kelayakan yang keseluruhannya bernilai RM232,000,000. Wan Saiful juga dituduh menerima bagi dirinya suatu suapan, iaitu wang tunai sejumlah RM6,962,694.54 melalui akaun CIMB Bank Berhad milik syarikatnya WSA Advisory Group Sdn Bhd daripada akaun Maybank Islamic Berhad milik Syarikat Nepturis Sdn Bhd sebagai upah membantu syarikat Nepturis mendapatkan Surat Setuju Terima (SST) bagi projek sama.Bekas pengerusi Perbadanan Tabung Pendidikan Tinggi Nasional (PTPTN) itu didakwa melakukan kedua-dua perbuatan tersebut di Royal Lake Club, Taman Tasik Perdana di sini, sekitar April 2022 dan di CIMB Bank Berhad Cawangan Bukit Tunku, Taman Tunku, Bukit Tunku di sini antara 8 Julai 2022 hingga 30 Sept 2022.Adam Radlan pula didakwa meminta suapan iaitu wang tunai sejumlah 3.5 peratus hingga tujuh peratus daripada nilai projek yang akan diperoleh daripada Mat Jusoh Mamat iaitu Pengarah Urusan syarikat MIE Infrastructure & Energy Sdn Bhd.Perbuatan itu sebagai dorongan untuk tertuduh membantu syarikat MIE Infrastructure mendapatkan SST bagi projek di bawah Program Jana Wibawa daripada Kerajaan Malaysia.Adam Radlan turut didakwa menerima suatu suapan wang tunai berjumlah RM500,000 ke dalam akaun CIMB Bank Berhad miliknya daripada Mat Jusoh sebagai upah bagi dirinya kerana membantu syarikat tersebut mendapatkan SST bagi Projek Membina Jalan Sungai Adam ke Kampung Banat, Perlis daripada Kerajaan Malaysia secara rundingan terus yang jumlah keseluruhannya bernilai RM47,800,000.Dia didakwa melakukan kesalahan itu restoran di Dutamas dan di CIMB Bank Berhad Cawangan Bukit Tunku, Taman Tunku pada Mac 2021 dan 26 Nov 2021.Pertuduhan terhadap mereka dikemukakan mengikut Seksyen 16 (a) (A) Akta Suruhanjaya Pencegahan Rasuah Malaysia 2009 dan boleh dihukum di bawah Seksyen 24 (1) akta sama yang membawa hukuman penjara maksimum 20 tahun dan denda tidak kurang daripada lima kali ganda jumlah atau nilai suapan atau denda RM10,000 atau mengikut mana-mana yang lebih tinggi, jika sabit kesalahan.Azura membenarkan Wan Saiful diikat jamin RM400,000 dengan seorang penjamin serta syarat tambahan pasport diserahkan kepada mahkamah selain melapor diri di pejabat SPRM Putrajaya pada setiap dua bulan sekali sehingga kes selesai.Sementara Suzana membenarkan Adam Radlan diikat jamin RM120,000 dengan dua penjamin serta syarat tambahan pasport diserahkan kepada mahkamah dan melapor diri di pejabat SPRM berhampiran sebulan sekali sehingga kes selesai.Mahkamah menetapkan sebutan semula kes Wan Saiful pada 22 Mac ini manakala sebutan kes Adam Radlan 23 Mac.Terdahulu, Timbalan Pendakwa Raya Datuk Wan Shaharuddin Wan Ladin memohon jaminan antara RM500,000 hingga RM1 juta terhadap Wan Saiful kerana ia melibatkan kesalahan yang serius.“Tertuduh memberi kerjasama baik kepada SPRM sepanjang siasatan dijalankan dan tidak berisiko untuk melarikan diri. Kami mohon syarat tambahan pasport tertuduh diserahkan kepada mahkamah dan melaporkan diri di pejabat SPRM Putrajaya minggu pertama pada setiap sebulan,” kata Wan Shaharuddin.Peguam Datuk Hisyam Teh Poh Teik yang mewakili Wan Saiful memohon jaminan rendah diberikan antara RM200,000 dan RM300,000.Hisyam berkata tujuan ikat jamin adalah bagi memastikan kehadiran tertuduh di mahkamah dan pihak pendakwaan sendiri telah mempertimbangkan tertuduh sebagai individu yang tidak berisiko serta telah memberi kerjasama kepada SPRM."Kedua-dua bank akaunnya (Wan Saiful) telah dibekukan oleh SPRM. Isteri beliau tidak sihat dan menjalani kemoterapi serta memerlukan wang bagi rawatan itu,” katanya.

Hisyam turut memohon mahkamah membenarkan anak guamnya untuk melaporkan diri di pejabat SPRM dua bulan sekali berbanding sebulan sekali.Wan Saiful turut diwakili peguam Datuk Seri Takiyuddin Hassan dan Datuk Rosal Azimin Ahmad.Bagi kes Adam Radlan, Timbalan Pendakwa Raya Farah Yasmin Salleh menawarkan jaminan RM300,000 dengan dua penjamin bagi kedua-dua pertuduhan berserta syarat tambahan tertuduh perlu melapor diri di pejabat SPRM sebulan sekali selain pasport diserahkan kepada mahkamah sehingga kes selesai.Peguam Datuk Seri Rajan Navaratnam yang mewakili Adam Radlan yang juga Timbalan Ketua Bahagian Bersatu Segambut memohon jaminan RM100,000 bagi kedua-dua pertuduhan atas alasan anak guamnya telah memberi kerjasama baik sepanjang siasatan dijalankan oleh SPRM selain tidak pernah dituduh di mahkamah sebelum ini.“Anak guam saya merupakan seorang ahli perniagaan yang mempunyai empat anak berusia antara sembilan dan 16 tahun.“Semalam, anak guam saya telah dihubungi SPRM dan beliau sendiri hadir ke pejabat SPRM untuk memberi keterangan dan ketika itu dia dimaklumkan akan dituduh di mahkamah hari ini,” katanya.Prosiding hari ini turut dihadiri bekas Perdana Menteri yang juga Presiden Bersatu Tan Sri Muhyiddin Yassin, Setiausaha Agung Bersatu Datuk Seri Hamzah Zainudin dan Naib Presiden Bersatu Datuk Dr Mohd Radzi Md Jidin.Sebelum ini Timbalan Perdana Menteri Datuk Seri Dr Ahmad Zahid Hamidi dilaporkan berkata projek Jana Wibawa ditangguh pelaksanaannya bagi meneliti semula sama ada tatacara perolehannya dibuat mengikut peraturan ditetapkan perbendaharaan. Menurut Ahmad Zahid yang juga Menteri Kemajuan Desa dan Wilayah, penangguhan projek melibatkan nilai RM5.7 bilion itu dibuat kerana terdapat unsur kaedah perolehan dibuat secara tender terpilih atau runding terus. - BERNAMA


Bicara kes: Hakim berang tunggu Siti Bainun, peguam

KUALA LUMPUR, 21 Februari - Hakim Mahkamah Sesyen hari ini berang susulan pengasas Rumah Bonda, Siti Bainun Ahd Razali dan peguamnya tidak berada di mahkamah pada perbicaraan kes yang ditetapkan pada 9.30 pagi.Hari ini Siti Bainun menyambung keterangannya pada prosiding membela dirinya atas pertuduhan mengabai dan menganiaya seorang remaja perempuan sindrom Down yang dikenali sebagai Bella di hadapan Hakim Izralizam Sanusi.Di awal prosiding, Izralizam bertanyakan kepada pembantu peguam, Siti Zulaikha Zulkifli yang berada dalam bilik bicara mahkamah di mana peguam Mohammad Farhan Maaruf.“Peguam bela di mana? Semalam saya telah tetapkan pukul berapa? 9.30 pagi betul? Awak ingatkan sikit anak guam awak (Siti Bainun). Dia adalah Orang Kena Tuduh (OKT), semalam lambat, hari ini lambat.”Siti Zulaikha kemudian memaklumkan Siti Bainun sudah tiba di mahkamah namun dia mungkin pergi ke tandas.Ketika ini Siti Bainun dilihat memasuki galeri awam dan hakim itu meminta Siti Bainun memasuki kandang tertuduh. Izralizam: “OKT (Orang Kena Tuduh), kamu pergi mana tadi? Saya sudah kata semalam kes bermula pada 9.30 pagi. Kenapa kamu keluar. Sepatutnya kamu berada dalam mahkamah. Saya dah masuk, timbalan pendakwa raya dah masuk, kenapa kamu tidak boleh? Siti Bainun: “Saya ada dekat luar. Jawab panggilan. Saya tidak dengar mahkamah sudah bermula.”Hakim itu kemudiannya mengingatkan semua pihak supaya menetapi masa.

(Pengasas Rumah Bonda Siti Bainun Ahd Razali (kiri) hadir di Kompleks Mahkamah Kuala Lumpur bagi perbicaraan kes yang dihadapinya berhubung pertuduhan mengabai dan menganiaya remaja perempuan Sindrom Down yang dikenali sebagai Bella berusia 13 tahun/FOTO BERNAMA)

Semasa prosiding hari ini juga Izralizam menegaskan bahawa tiada isu yang boleh memperjudiskan Siti Bainun dalam prosiding membela dirinya itu. Beliau berkata walaupun Siti Bainun, 31, mempunyai hak untuk melantik, memilih dan menukar peguam namun penukaran peguam di saat akhir semasa tarikh perbicaraan ditetapkan telah menjejaskan perjalanan kes itu di mahkamah."Saya ingin memberi peringatan kepada peguam, supaya berhati-hati dalam mengemukakan hujahan dan pernyataan yang merujuk kepada dakwaan bahawa tertuduh seolah-olah tidak diberikan peluang menjawab hujahan pendakwaan dan seolah-seolah diprejudiskan ketika perbicaraan pembelaan dijalankan kerana Siti Bainun tidak diwakili peguam. "Saya percaya ia merujuk kepada tarikh perbicaraan pada 26 dan 27 Jan lepas kerana pada tarikh itu peguam tiada selepas menarik diri daripada mewakili Siti Bainun. Untuk ingatan peguam, pada dua tarikh itu, saya hanya mengarahkan tertuduh membaca pernyataan saksi dan pernyataan saksi tambahan yang tidak dibantah oleh pihak pendakwaan,” katanya sebelum perbicaraan kes Siti Bainun itu bemula.Semalam, Siti Bainun melantik semula peguam Mohammad Farhan untuk mewakilinya dalam prosiding membela diri selepas peguam itu dan empat peguam lain menarik diri daripada mewakili tertuduh.Sementara itu, Izralizam berkata pernyataan saksi tersebut telah disediakan oleh lima peguam yang mewakili Siti Bainun sebelum ini termasuk Mohammad Farhan dan ia telah diserahkan kepada Timbalan Pendakwa Raya mengikut prosedur yang ditetapkan."Saya percaya kamu (Mohammad Farhan) sebahagian daripada peguam yang sediakan pernyataan saksi-saksi itu. Jadi, tiada isu yang boleh memprejudiskan tertuduh kerana pernyataan yang dibantah pendakwaan, saya tangguh sehingga tertuduh diwakili peguam. Saya telah berulang kali menyatakan perkara itu kepada tertuduh (Siti Bainun) dan pada 27 Jan lepas, Siti Bainun telah selesai membaca pernyataan saksi yang tidak dibantah," kata Izralizam.Selain itu, Izralizam memberi amaran kepada Siti Bainun bahawa mahkamah telah merekodkan wanita itu telah tiga kali melantik peguam dan meminta supaya Siti Bainun mematuhi serta menghormati arahan mahkamah itu.Perbicaraan bersambung petang ini. - BERNAMA


Lima lagi mangsa sindiket pekerjaan di Myanmar tiba di KLIA

(Kesemua mangsa beruisa 19 hingga 26 tahun berjaya melarikan diri ke Thailand/FOTO PDRM)

PUTRAJAYA, 20 Februari - Lima lagi warganegara Malaysia yang menjadi mangsa sindiket jenayah penipuan tawaran pekerjaan di Myanmar selamat tiba di Lapangan Terbang Antarabangsa Kuala Lumpur (KLIA) dari Thailand semalam.Kementerian Luar Negeri (KLN) dalam satu kenyataan berkata, kesemua mangsa berusia antara 19 hingga 36 tahun itu berjaya melarikan diri ke Thailand dan diselamatkan oleh pihak berkuasa tempatan sebelum melalui proses deportasi dan dihantar pulang ke Malaysia.  "Kepulangan mereka diiringi oleh pegawai daripada KLN dan PDRM yang telah mengadakan lawatan kerja ke Thailand dari 16 hingga 19 Februari,” kata kenyataan itu.Dalam pada itu, Malaysia merakamkan penghargaan kepada kerajaan Thailand atas kerjasama baik diberikan dalam usaha mengesan serta menyelamat warga Malaysia yang menjadi mangsa sindiket jenayah penipuan itu dan mempercepatkan proses penghantaran pulang mangsa ke Malaysia.Sehingga ke hari ini, seramai 382 warganegara Malaysia yang menjadi mangsa sindiket di Laos, Kemboja, Myanmar dan Thailand berjaya dibawa pulang ke tanah air. KLN turut menasihatkan orang ramai supaya lebih berwaspada dengan tawaran pekerjaan di luar negara dengan gaji lumayan terutamanya yang diterima melalui media sosial, aplikasi mudah alih atau secara dalam talian.  "KLN amat memandang serius akan permasalahan ini dan menggesa orang ramai untuk membuat laporan kepada Polis Diraja Malaysia (PDRM) dan KLN sekiranya ada antara ahli keluarga yang disyaki menjadi mangsa sindiket jenayah penipuan tawaran pekerjaan di luar negara," menurut kenyataan itu.

(Pengarah Jabatan Siasatan Jenayah, CP Datuk Sri Abd Jalil Hassan menyambut ketibaan kesemua mangsa di KLIA semalam/FOTO PDRM)


Polis marin tumpas seludup rokok hampir bernilai RM1.7 juta

IPOH, 20 Februari - Polis marin merampas sebanyak 11,590 karton pelbagai jenis rokok yang disyaki diseludup tanpa cukai kastam menerusi serbuan di empat buah rumah di sekitar Sitiawan dan Ayer Tawar, Manjung pada Sabtu.Ketua Polis Perak, Datuk Seri Mohd. Yusri Hassan Basri berkata, rampasan tersebut bernilai kira-kira RM1.7 juta dalam serbuan antara pukul 1 tengah hari hingga 4 petang."Kesemua bekalan rokok ditemukan di lantai ruang tamu rumah berkenaan dan tidak berpenghuni sewaktu serbuan dilakukan," katanya.Kes disiasat mengikut Seksyen 135(1)(d) Akta Kastam 1967.Beliau turut memohon kerjasama orang awam yang mempunyai maklumat berkaitan kegiatan penyeludupan rokok untuk menghubungi balai polis berhampiran.


Sarjan maut dengan tiga kesan tembakan di belakang balai polis

GEORGE TOWN, 20 Februari - Seorang anggota polis berpangkat sarjan ditemukan maut selepas disyaki menembak diri sendiri dengan tiga kesan tembakan dalam kejadian di Balai Polis Bayan Lepas, dekat sini, petang semalam. Ketua Polis Daerah Barat Daya, Superintendan Kamarul Rizal Jenal berkata, dalam kejadian pada pukul 3.30 petang, anggota berusia 51 tahun itu ditemukan meninggal dunia dan mempunyai kesan tembakan pada leher, dada dan kepala.“Si mati merupakan anggota polis yang bertugas di Balai Polis Bayan Lepas. Pihak polis turut menemui sepucuk pistol berada bersama si mati.“Kes masih dalam siasatan dan pihak polis menasihati agar orang awam tidak menyebarkan sebarang spekulasi,” katanya dalam satu kenyataan.Menurutnya, bedah siasat ke atas mayat mangsa yang berasal dari Sarawak itu akan dijalankan di Hospital Pulau Pinang (HPP).

(Mayat lelaki berusia 51 tahun yang bertugas di Balai Polis Bayan Lepas, ditemui kira kira jam 3.30 petang Ahad/FOTO PDRM)


Polis buru lima suspek kes samun bersenjata parang

(Tangkap layar video tular memaparkan sekumpulan lelaki bertopeng keluar dari sebuah rumah dan menaiki sebuah kereta)

SHAH ALAM, 18 Februari- Polis sedang memburu lima suspek kes samun bersenjata di sebuah rumah teres dua tingkat di Taman Petaling, Klang, semalam.Ketua Polis Daerah Klang Selatan ACP Cha Hoong Fong berkata dalam kejadian pada sebelah petang itu, lima suspek yang memakai topeng, sarung tangan serta bersenjatakan parang telah meletakkan kenderaan mereka di laluan belakang sebuah rumah sebelum memasuki kediaman itu melalui pintu belakang.Beliau berkata lima sekeluarga berumur 38 hingga 70 tahun berada di dalam rumah itu semasa kejadian, dan suspek mengikat tangan serta menutup mulut empat daripada mereka sebelum ditempatkan di dalam dua bilik, manakala seorang lagi mangsa tidak diikat, dipercayai atas faktor usia. Menurutnya beberapa suspek turut memukul seorang mangsa perempuan berusia 45 tahun di bahagian hidung dan badan sebelum mengetuk kepalanya menggunakan belakang parang sehingga menyebabkan kecederaan."Suspek kemudian menyelongkar bilik dan melarikan wang tunai kira-kira RM4,000, barang kemas bernilai sekitar RM20,000 dan lima telefon bimbit, sebelum keluar melalui pintu sama," katanya dalam kenyataan hari ini.Cha berkata kereta yang digunakan suspek kemudiannya dijumpai di sebuah lorong di kawasan perumahan Taman Desawan, Klang, dan semakan mendapati kereta berkenaan menggunakan nombor plat palsu.“Orang ramai yang mempunyai maklumat berkaitan auspek atau kejadian itu diminta menyalurkannya terus kepada Ibu Pejabat Polis Klang Selatan dengan menelefon 03-33762222 atau hubungi mana-mana balai polis yang berhampiran," katanya.Beliau berkata kes sedang disiasat mengikut Seksyen 394 Kanun Keseksaan bagi kesalahan melakukan samun, dan dengan sengaja mendatangkan kecederaan, yang boleh membawa hukuman penjara selama tempoh 20 tahun, denda atau sebatan.Terdahulu satu rakaman video berkaitan kejadian itu didapati tular di media sosial, memaparkan sekumpulan lelaki bertopeng keluar dari sebuah rumah dan menaiki sebuah kereta.-BERNAMA

(Ketua Polis Daerah Klang Selatan ACP Cha Hoong Fong)


Polis tumpaskan sindiket curi kereta mewah, 14 individu diberkas

KUALA LUMPUR, 18 Februari- Polis berjaya menumpaskan sindiket curi kenderaan dengan menahan 14 individu dalam serbuan baru-baru ini.Kesemua suspek merupakan warga tempatan terdiri daripada 11 lelaki dan tiga wanita berusia antara 22 hingga 43 tahun. Setiausaha Polis Malaysia, Datuk Noorsiah Mohd Saaduddin dalam satu kenyataan memaklumkan, pihaknya telah menerima 14 laporan polis berhubung satu sindiket kecurian kenderaan mewah di sekitar Kuala Lumpur, Selangor, Negeri Sembilan, Melaka, Johor dan Pahang dengan menjadikan pusat jualan kereta, bengkel, parking valet dan pusat cucian kereta sebagai sasaran. "Modus operandi sindiket ini adalah dengan menyamar sebagai pembeli atau pemilik kenderaan dan memperdaya kakitangan untuk menyerahkan kunci kenderaan sebelum bertindak melarikan kenderaan tersebut."Sindiket ini menjadikan kenderaan-kenderaan mewah daripada jenama Mercedes Benz, Toyota, Honda dan Volkswagon sebagai sasaran utama selain dikesan pernah mendapatkan khidmat ‘jockey’ untuk menghantar beberapa buah kenderaan yang dicuri ke Thailand melalui sempadan Malaysia/Thailand,"katanya menerusi kenyataan tersebut.Tambah Datuk Noorsiah, hasil siasatan dan risikan yang dijalankan, Bahagian Risikan Operasi/Rekod (D4), Jabatan Siasatan Jenayah Bukit Aman dan kontinjen yang terlibat telah berjaya menahan seramai 14 orang suspek termasuk dalang utama sindiket ini."Sebanyak lima buah kenderaan mewah yang dicuri turut berjaya dirampas. Kes disiasat di bawah Seksyen 379A Kanun Keseksaan dan Seksyen 411 Kanun Keseksaan."PDRM menyeru semua pihak berhati-hati dengan individu yang mengaku sebagai pemilik atau wakil pemilik kenderaan apabila berurusan semasa serahan kenderaan terutama di pusat jualan (show room), bengkel, parking valet dan pusat cucian kereta disamping mengambil langkah keselamatan dengan mengetatkan prosedur serahan kunci dan kenderaan kepada pemilik yang sebenar atau wakil yang sah,"katanya.

(Setiausaha Polis Malaysia, Datuk Noorsiah Mohd Saaduddin)


Ahmad Zahid fail semakan mahkamah tolak permohonan dapatkan pasport secara kekal

KUALA LUMPUR, 17 Februari - Timbalan Perdana Menteri Datuk Seri Dr Ahmad Zahid Hamidi memfailkan semakan di Mahkamah Rayuan, terhadap keputusan Mahkamah Tinggi yang menolak permohonannya untuk mendapatkan pasport antarabangsa secara kekal, bagi membolehkannya menjalankan tugas rasmi.Pada 3 Feb lalu, Hakim Mahkamah Tinggi Datuk Collin Lawrence Sequerah hanya membenarkan pelepasan sementara dokumen itu untuk Ahmad Zahid, memohon pasport diplomatik dan seterusnya menyerahkan semula kedua-dua pasport itu kepada mahkmamah, setelah segala urusan permohonan diplomatik selesai.Pasport itu sebelum ini diserahkan kepada mahkamah sebagai syarat jaminan tambahan selepas beliau didakwa atas 47 tuduhan rasuah, pecah amanah dan pengubahan wang haram, melibatkan dana Yayasan Akalbudi, yang kini prosidingnya di peringkat pembelaan.Peguam Aiman Abdul Rahman mewakili Ahmad Zahid ketika dihubungi, mengesahkan mengenai permohonan itu dan memaklumkan semasa pengurusan kes hari ini secara dalam talian di hadapan Timbalan Pendaftar Mahkamah Rayuan, Mohd Khairi Haron, mahkamah menetapkan 27 Mac untuk pendengaran permohonan tersebut.Prosiding hari ini turut disertai Timbalan Pendakwa Raya Abdul Malik Ayob.Berdasarkan notis usul yang difailkan pada 13 Feb, Ahmad Zahid memohon pelepasan pasport dipertimbangkan dan diputuskan oleh Mahkamah Rayuan supaya pasport tersebut dapat dilepaskan secara penuh dan kekal, dengan apa-apa syarat sewajarnya yang dikenakan oleh mahkamah itu.Menerusi afidavit sokongan, Ahmad Zahid berkata Hakim Sequerah terkhilaf dan salah dalam menggunakan budi bicara ketika menolak permohonannya, untuk mendapatkan dokumen itu secara kekal.

Ahli Parlimen Bagan Datuk itu berkata keputusan itu bakal memprejudiskan hak dan tanggungjawabnya sebagai individu, yang berada dalam barisan kepimpinan negara kerana perlu memohon secara rasmi di mahkamah, setiap kali perlu ke luar negara atas urusan kerja.“Sebagai seorang individu yang menjawat antara jawatan tertinggi dalam negara, ia dilihat tidak praktikal dan rumit untuk saya memohon ke mahkamah setiap kali ingin melakukan tugasan ke luar negara.“Oleh itu, wajar bagi Mahkamah Rayuan mempertimbangkan bahawa kelulusan permohonan itu bakal memberi kebaikan dan kelangsungan terhadap pentadbiran negara, yang menjadi tanggungjawab setiap individu rakyat Malaysia,” katanya.Ahmad Zahid menyatakan bahawa permohonan itu sama sekali tidak bersifat mala fide (niat jahat) atau prejudis terhadap mana-mana pihak, kerana beliau mengaku janji untuk tetap memberi kerjasama penuh dalam menyelesaikan kes (rasuah) sehingga ke peringkat akhir pembelaan. - BERNAMA


10,125 racun perosak tidak berdaftar dirampas

PUTRAJAYA, 17 Februari- Jabatan pertanian merampas sebanyak 10,125 racun perosak tidak berdaftar bernilai RM 50,625.00.Rampasan produk seludup dari China yang mengandungi racun merbahaya itu dilakukan Pasukan Penguatkuasaan Lembaga Racun Makhluk Perosak, di sebuah premis menjual input pertanian di Kampung Gajah, Perak.Jelas Ketua Pengarahnya, Datuk Zahimi Hassan, dalam serbuan pada 1 Februari lalu terdapat beberapa pelanggan dan dua pekerja berada di dalam premis terbabit.Pemeriksaan lanjut menemukan 81 kotak mengandungi 125 paket 40g Racun Siput Gondang Emas yang dijual pada harga serendah RM5 sepaket yang turut dijual secara dalam talian.Lebih membimbangkan racun berkenaan mengandungi perawis aktif 'Fentin Acetate' yang diharamkan penggunaannya berikutan impaknya terhadap alam sekitar.

(Antara racun perosak tidak berdaftar yang dirampas)

'Fentin Acetate' merupakan sejenis racun perosak kimia daripada kumpulan organotin yang mula diperkenalkan pada tahun 1954 dan digunakan sebagai racun kulat serta racun serangga dan diklasifikasi sangat berbahaya kepada alam sekitar terutamanya kepada hidupan akuatik.Pemilik premis akan didakwa mengikut seksyen 20(3) Akta Racun Makhluk Perosak 1974.


Polis siasat anggota didakwa ganggu isteri orang

JASIN, 17 Februari- Polis masih menyiasat kes melibatkan seorang anggotanya yang didakwa mempunyai hubungan sulit dengan isteri orang. Menurut Ketua Polis Daerah Melaka Tengah, Asisten Komisioner Christopher Patit, pihaknya telah menerima laporan daripada suami wanita terbabit mengenai salah laku anggota berusia 36 tahun yang bertugas di Balai Polis Ayer Keroh itu. Mengulas lanjut Christopher berkata, siasatan mengenai kes itu dijalankan oleh D11 Ibu Pejabat Polis Kontinjen (IPK) Melaka dan Jabatan Integriti dan Pematuhan Standard (JIPS)."Setakat ni memang pihak polis telah membuka kertas siasatan dan perkara ini masih dalam siasatan lagi sebab kita ada banyak elemen-elemen yang kita kena siasat dan pastinya kita telah hantar kepada pihak forensik untuk kita menentukan kesahihan aduan yang dibuat oleh si pengadu."Saya nak mengingatkan kepada masyarakat semua dalam isu ini saya tidak kompromi kalau ia melibatkan salah laku anggota PDRM, kita tidak teragak-agak untuk ambil tindakan," katanya kepada pemberita di Jasin.

(Ketua Polis Daerah Melaka Tengah, Asisten Komisioner Christopher Patit)

Katanya anggota tersebut juga masih menjalankan tugas seperti biasa dan kes itu disiasat di bawah Sesyen 498 Kanun Keseksaan kerana kesalahan memikat dan memperdaya isteri orang.Terdahulu tular satu hantaran di Facebook dan video dakwaan seorang lelaki mengenai masalah rumah tangga yang berusia sembilan tahun itu diganggu pihak ketiga dan dipercayai hubungan isterinya dan anggota terbabit telah berlarutan sehingga setahun.


Pecah amanah wang syarikat, pemandu dipenjara 12 bulan

SEREMBAN, 17 Februari- Seorang pemandu sebuah syarikat dihukum penjara 12 bulan dan dua sebatan di Mahkamah Majistret Seremban hari ini selepas mengaku bersalah atas pertuduhan melakukan pecah amanah wang syarikat berjumlah RM14,000, bulan lalu. Majistret, Mohamad Ibrahim Mohammad Ghulam turut memerintahkan tertuduh, Mohd. Nazri Malek, 51, didenda RM2,000 selepas membuat pengakuan bersalah sebaik pertuduhan dibacakan.Sekiranya gagal membayar denda tersebut, mahkamah turut menetapkan tertuduh dihukum penjara lima bulan.Mengikut pertuduhan, tertuduh sebagai pemandu syarikat Khairi Bina Sdn. Bhd. telah menyalahgunakan harta milik syarikat terbabit iaitu wang berjumlah RM14,000 yang diperoleh daripada sekeping cek milik syarikat itu yang sepatutnya untuk ditunaikan. Bagaimanapun, tertuduh telah menggunakan wang tersebut untuk tujuan peribadi.Tertuduh telah melakukan kesalahan yang boleh dihukum mengikut Seksyen 403 Kanun Keseksaan yang boleh dihukum penjara tidak kurang enam bulan dan tidak lebih lima tahun dan sebat serta denda, jika sabit kesalahan.Terdahulu, Timbalan Pendakwa Raya, Nurul Muhaimin Mohd. Azman memohon mahkamah mengenakan hukuman yang setimpal dan boleh memberi pengajaran kepada tertuduh.Peguam Yayasan Bantuan Guaman Kebangsaan yang mewakili tertuduh kemudian, memohon hukuman penjara paling minimum atas alasan tertuduh telah insaf atas kesalahan dilakukan. Tertuduh yang sudah bercerai kini menanggung kedua ibu bapanya.


Ambil gambar dan video wanita mandi, penghantar makanan didenda RM4,500

KUALA LUMPUR, 16 Februari - Seorang penghantar makanan didenda RM4,500 oleh Mahkamah Majistret di sini hari ini selepas mengaku bersalah mengambil gambar dan video seorang wanita sedang mandi, bulan lepas.Majistret Noorelynna Hanim Abd Halim menjatuhkan hukuman tersebut terhadap Mohd Khalis Rusli, 32, kerana mengaibkan kehormatan wanita berusia 28 tahun itu dengan mengambil gambar dan video mangsa sedang mandi melalui telefon bimbit di tingkat sembilan sebuah unit pangsapuri di Jalan Tasik Permaisuri di sini, pada jam 3 pagi, 13 Jan lalu.Pertuduhan dilakukan mengikut Seksyen 509 Kanun Keseksaan yang memperuntukkan hukuman penjara sehingga lima tahun atau denda atau kedua-duanya.Mahkamah turut memerintahkan tertuduh menjalani hukuman penjara empat bulan jika gagal membayar denda.Mohd Khalis, yang tidak diwakili peguam, merayu denda paling minimum kerana dia baru sahaja mendapat kerja awal bulan ini dan perlu menanggung ibu bapa serta adik-beradiknya.Bagaimanapun,Timbalan Pendakwa Raya, Nor Aisyah Mohamed Zanyuin mencadangkan tertuduh dikenakan hukuman setimpal sebagai pengajaran kerana tindakannya telah mengaibkan mangsa selain perlu mengambil kira keselamatan masyarakat. - BERNAMA


Beri rasuah RM7,000 tarik balik laporan polis, penjawat awam ditahan SPRM

KOTA KINABALU, 16 Februari - Suruhanjaya Pencegahan Rasuah Malaysia (SPRM) Sabah menahan seorang penjawat awam di Sandakan hari ini kerana memberi wang rasuah kepada seorang pengadu sebagai dorongan untuk menarik balik satu laporan polis terhadapnya.Menurut sumber, suspek lelaki beruusia 40-an bertugas di Beluran telah disiasat polis mengikut Seksyen 395 Kanun Keseksaan kerana terbabit dengan kes samun berkumpulan.Suspek kemudian menawar serta memberikan wang RM7,000 kepada pengadu sebagai dorongan supaya laporan polis berkenaan ditarik balik pada pada 30 Okt 2021.Sementara itu, Pengarah SPRM Sabah Datuk S. Karunanithy, ketika dihubungi pemberita, mengesahkan penahanan suspek ketika hadir memberi keterangan di Pejabat SPRM Cawangan Sandakan hari ini dan kes disiasat mengikut Seksyen 16(b)(A) Akta SPRM 2009.Katanya, suspek telah dibebaskan dengan jaminan SPRM sebanyak RM10,000 beserta deposit RM1,000 dengan seorang penjamin, dan dijadualkan dituduh di Mahkamah Khas Rasuah Sandakan dalam masa terdekat. - BERNAMA


Tuduhan pecah amanah, pengusaha kedai dobi didakwa

AYER KEROH, 16 Februari- Seorang pengusaha kedai dobi mengaku tidak bersalah di Mahkamah Sesyen Ayer Keroh, atas dua tuduhan melakukan pecah amanah dan melanggar kontrak perjanjian bernilai lebih RM3.2 juta, empat tahun lalu.  Tertuduh, Terrence Conrad Fernandez, 43 tahun, membuat pengakuan itu sejurus kertas pertuduhan dibacakan jurubahasa mahkamah di hadapan Hakim Darmafikri Abu Adam. Mengikut pertuduhan, dia dituduh melanggar kontrak dengan tidak menghantar sejumlah mesin dobi bernilai lebih RM3.2 juta milik sebuah syarikat ke sebuah premis yang disewa di Pulau Pinang sebagaimana diamanahkan.  Sebaliknya tertuduh dikatakan meletakkan kesemua mesin dobi berkenaan di sebuah premis yang disewa syarikatnya di Kuantan, Pahang.  Perbuatan didakwa dilakukan di sebuah kilang di Jalan P-K 8, Kawasan Perindustrian Krubong, Melaka pada Januari 2019.  Terrence turut didakwa melanggar kontrak dengan tidak membayar wang sewaan milik sebuah syarikat sebanyak RM24,000 kepada premis yang disewa di Pulau Pinang bagi tujuan meletakkan sejumlah mesin dobi berkenaan.  Sebaliknya, tertuduh dikatakan memasukkan duit sewaan itu ke dalam akaun miliknya untuk membayar sewa premis di Kuantan.  Tertuduh didakwa bawah Seksyen 406 Kanun Keseksaan yang sabit kesalahan boleh dipenjara 10 tahun, sebat dan denda.  Pendakwaan dikendalikan Timbalan Pendakwa Raya, Asyraf Mohamad Tahir, manakala tertuduh diwakili Peguam, James S. Thanjong Tuan.  Mahkamah membenarkan tertuduh diikat jamin sebanyak RM12,000 dengan seorang penjamin.  Tarikh sebutan semula kes ditetapkan pada 21 Mac depan.